Farah Ann Dilaporkan Mungkin Bersara Daripada Sukan Gimnastik

Farah Ann Abdul Hadi merupakan nama yang tidak asing lagi dalam sukan gimnastik Malaysia. Mendapat julukan ratu gimnastik negara, kecemerlangan Farah Ann dalam sukan ini terbukti dengan kejayaan merangkul pelbagai kilauan pingat terutamanya di temasya Sukan SEA.

Terbaru, dilaporkan oleh Stadium Astro, atlet berusia 27 tahun ini mungkin akan bersara daripada sukan gimnastik. Jurulatihnya, Ng Shu Wai tidak menolak perkara ini dimana Farah Ann sudah berhenti berlatih bersama skuad kebangsaan sekitar dua minggu lepas.

What @farahannhadi dah stop gimnastik.. Apa yang jadi??? pic.twitter.com/9E9HVAwgpS

Shu Wai turut mendedahkan niat atlet itu untuk berhenti telah dibincangkan beberapa kali antara Farah Ann dan dirinya sebelum ini. Antara alasan Farah Ann membuat keputusan tersebut kerana sudah tidak mampu mengikuti rejim latihan disebabkan oleh masalah kecederaan yang dialaminya.

Keputusan ini sedikit sebanyak menyedihkan Shu Wai dan skuad kebangsaan kerana memberi impak terhadap acara berpasukan yang melibatkan atlet tersebut kelak. Namun begitu, beliau tetap menerima keputusan yang dibuat oleh Farah Ann itu dengan terbuka.

Untuk rekod, Sukan Olimpik Tokyo 2020 menjadi pentas antarabangsa terbesar yang terakhir disertai oleh Farah Ann. Di temasya berkenaan, dia menamatkan saingan di tempat ke-68 daripada 85 peserta yang bertanding secara keseluruhan.


Kontrak Khairul Fahmi Che Mat Bersama Melaka United Sehingga 2022

Penjaga gol, Khairul Fahmi Che Mat dimaklumkan kekal sebagai pemain Melaka United FC untuk tempoh sekurang-kurangnya untuk tempoh dua musim lagi.

Menurut Ketua Pegawai Eksekutif Melaka United FC, Datuk Mohd Saiful Mat Sapri, beliau berkata Khairul Fahmi atau lebih dikenali sebagai Apek telah melanjutkan kontraknya bersama skuad Hijau Putih sehingga ke penghujung tahun 2022.

“Setakat ni Apek masih kekal bersama Melaka United FC dan beliau telah menandatangani kontrak selama dua musim sehingga 2022.” jelasnya ketika bercakap kepada Sukanz.

Ini sekaligus menafikan gosip mengenai penjaga gol kelahiran negeri Kelantan itu bakal berubah haluan untuk menyertai juara tujuh kali Liga Super Maysia, Johor Darul Ta’zim (JDT).

Gosip tersebut timbul selepas tertularnya sebuah tangkap layar di dalam sistem pendaftaran pemain dan pegawai dalam bagi saingan Liga Malaysia iaitu MyPAS melibatkan nama Apek ke skuad Harimau Selatan.

“Saya tak dapat panggilan daripada sesiapa pun untuk mengambil Apek ni.” katanya lagi.

Untuk makluman, Apek mula menyertai pasukan Melaka United bermula daripada tahun 2018. Sebelum daripada itu, penjaga gol berusia 32 tahun ini merupakan penjaga gol pasukan Kelantan sejak tahun 2009.

Bersama pasukan tersebut, Apek telah memenangi kesemua kejuaraan saingan domestik iaitu Liga Super, Piala Malaysia, Piala FA dan Piala Sumbangsih.

Bersama skuad kebangsaan pula Apek merangkul kejuaraan Piala AFF 2010 dan pemenang pingat emas saingan bola sepak lelaki dalam temasya Sukan SEA 2011 bersama skuad Harimau Muda.

Featured Image: Malaysian Football League


Harry Maguire Kecewa Hilang Jawatan Kapten Man Utd

Pertahanan tengah yang dibeli oleh Manchester United (Man Utd) daripada Leicester City dengan nilai €87.1 juta – termahal di dunia sehingga ke hari ini – Harry Maguire kecewa apabila dilucutkan peranannya selaku kapten buat skuad berjulukan Red Devils.

Pertahanan kelahiran England berusia 30 tahun ini hilang peranan tersebut apabila pengurus Man Utd, Erik ten Hag datang menemuinya untuk berbincang dan memaklumkan untuk menukar individu yang akan memakai lilitan lengan kapten pada musim baharu kelak.

Kecewa dengan perkembangan terbabit, Maguire tampil berkongsikan hal berkenaan di pelbagai platform media sosial peribadinya termasuk disiarkan menerusi satu kenyataan di laman sesawang rasmi Man Utd, menjelang tengah malam tadi waktu Malaysia.

A post shared by Harry Maguire (@harrymaguire93)

Bagaimanapun, dalam perkongsiannya itu, Maguire memberi jaminan untuk terus beraksi dengan sebaiknya selagi menyarung jersi Red Devils.

Sementara itu, kapten baharu bagi Man Utd pula akan diumumkan sendiri oleh Ten Hag selepas dia memaklumkan kepada para pemainnya, dalam masa terdekat.

Sebagai rekod, Maguire mula dipertanggungjawabkan sebagai kapten Man Utd sekitar tiga tahun dan setengah yang lalu ketika skuad Red Devils dibimbing Ole Gunnar Solksjaer.


Tiada Quang Hai Tetapi 5 Pemain Vietnam Ini Perlu Diawasi Oleh Harimau Malaya

Ketiadaan perancang dan peledak utama skuad kebangsaan Vietnam, Nguyen Quang Hai bukanlah bermakna skuad Harimau Malaya akan berhadapan tugas yang mudah menentang skuad bimbingan Park Hang-seo pada awal pagi sabtu nanti.

Pemain berusia 24 tahun tersebut tidak dapat diturunkan pada perlawanan seterusnya kerana terpaksa menjalani hukuman penggantungan akibat mengumpul dua kad kuning dalam saingan pusingan kedua kelayakan Piala Dunia 2022/Piala Asia 2023 peringkat Kumpulan G.

Selain Quang Hai, Vietnam turut dibarisi dengan pemain-pemain lain yang berbahaya dan boleh memberikan ancaman kepada Malaysia. Ini telah ditunjukkan oleh pemain-pemain ini ketika membantai skuad Indonesia dengan jaringan 4-0 di Stadium Al Maktoum, hari ini.

Siapakah mereka? Berikut adalah lima pemain skuad Naga Emas yang perlu diawasi oleh Harimau Malaya pada perlawanan yang akan berlangsung pada awal pagi sabtu nanti.

Kelab: Hoang Anh Gia Lai

Penampilan Liga Musim Ini: 11 penampilan (1 assist)

Apa yang dilakukan ketika menentang Indonesia: Phong Hong merupakan wing-back kiri dalam sistem 3-4-3 dan 3-5-2 yang diterapkan oleh Park Hang-seo ketika menentang Indonesia. Pada awal babak permainan, Phong Hong ditugaskan untuk ‘overlapping’ dan ‘cut back’ kepada rakan sepasukan di dalam kotak.

Babak kedua, dia diberikan tugas yang berbeza oleh jurulatih, dia tidak lagi dilihat naik begitu tinggi ke atas. Namun Phong Hong diarahkan untuk menghantar bola di kakinya dengan cepat kepada penyerang di hadapan. Disebabkan itu juga, dua gol awal Vietnam adalah hasil daripada ‘assist’ yang dilakukannya.

Bek kanan Harimau Malaya, Syahmi Safari atau Rizal Ghazali perlu beri perhatian khusus untuk merantai pergerakan pemain ini.

Kelab: Hoang Anh Gia Lai

Penampilan Musim Liga Ini: 11 penampilan (1 gol)

Apa yang dilakukan ketika menentang Indonesia: Pemain tengah ini dimasukkan oleh Park Hang-seo pada minit ke-36 untuk mengubah formasi daripada 3-4-3 kepada 3-5-2. Dalam sistem ini, dia merupakan ‘anchor’ dan nadi di bahagian tengah (membekalkan bola ke hadapan) persis kepada tugasan Azam Azih bersama Harimau Malaya.

Kemasukannya memberikan impak kepada Vietnam untuk mendapatkan gol. Bukan itu sahaja, dia turut menyumbang satu ‘assist’ menerusi satu ‘lob pass’ kehadapan untuk gol keempat Vietnam. Kelebihannya yang lain adalah berkemampuan untuk melakukan rembatan tepat dari luar kotak penalti.

Brendan Gan yang akan kembali dalam kesebelasan utama Harimau Malaya untuk perlawanan seterusnya akan diberikan peranan khusus untuk ‘kacau’ pemain ini.

Kelab: Hoang Anh Gia Lai

Penampilan Liga Musim Ini: 12 penampilan (2 gol, 1 assist)

Apa yang dilakukan ketika menentang Indonesia: Van Thanh menjadi pemain yang kerap dilihat melakukan ‘overlapping’ di bahagian kanan dan melakukan ‘crossing’ ke dalam kotak penalti. Selain daripada bermain di garisan tepi padang, dia juga turut bermain di kawasan ‘half space’ untuk mencari ruang bagi melakukan rembatan ke arah gol.

Ketika menentang Indonesia, dia dilihat sebagai pemain yang paling rajin dan tinggi ‘work rate’ berbanding rakan sepasukannya yang lain. Disebabkan oleh kerjaninannya, Van Thanh mendapat peluang untuk meletakkan namanya selaku penjaring keempat buat Vietnam.

Bek kiri, Corbin-ong bakal berhadapan dengan tugas sukar untuk mengekang pemain yang ‘super’ rajin ini. Bantuan daripada sayap kiri sangat diperlukan untuk ‘track back’ bagi mengelakkan bahagian kiri Malaysia tidak mudah bocor.

Kelab: Hoang Anh Gia Lai

Penampilan Liga Musim Ini: 12 penampilan (7 gol, 3 assist)

Apa yang dilakukan ketika menentang Indonesia: Penyerang ini mungkin kekurangan daripada segi fizikalnya namun kepantasan lariannya umpama lipas kudung. Ketika menentang Indonesia, Van Toan sentiasa berada satu garisan bersama barisan pertahanan lawannya sambil menunggu suapan bola daripada rakan sepasukan.

Apabila mendapat bola, dia akan melakukan larian terus ke dalam bola kotak penalti bagi memburu gol. Sedikit sahaja kealpaan oleh barisan pertahanan akan melepaskannya untuk memperoleh situasi satu lawan satu bersama penjaga gol.

Ini bakal menjadi tugasan salah seorang pertahanan tengah untuk memastikan pemain ini tidak mudah lolos ke dalam kotak penalti. Barangkali tugasan ini akan diamanahkan kepada Aidil, Irfan atau Dominic Tan.

Penampilan Liga Musim Ini: 11 penampilan (6 gol, 1 assist)

Apa yang dilakukan ketika menentang Indonesia: Berbeza dengan Van Toa, rakan gandingannya, Tien Linh memiliki ketinggian yang baik iaitu 1.83 meter. Disebabkan ketinggian ini, dia dijadikan ‘targetman’ dalam sistem Park Hang-seo untuk menyambut bola hantaran tinggi daripada rakan sepasukan. Ketinggian inilah yang membolehkan dia menghasilkan ‘assist’ untuk gol ketiga Vietnam.

Namun, Harimau Malaya perlu berhati-hati, dia bukan sahaja beraksi sebagai targetman untuk merebut bola tinggi semata-mata. Tien Linh juga pantas berlari dan mampu melepaskan rembatan deras sepertimana dilakukannya ketika menjaringkan gol pendahuluan buat Vietnam.

Memandangkan penyerang ini memiliki susuk fizikal yang tinggi, Cheng Hoe pastinya akan mengarahkan Dion Cools untuk menjaga pemain ini.

Rumusan: Lima pemain ini sangat menonjol dan menampilkan aksi yang cemerlang berbanding rakan sepasukan yang lain ketika menentang Indonesia. Jika dilihat kepada latar belakang mereka, 4 daripada 5 pemain ini adalah tonggak utama pasukan Hoang Anh Gia Lai. Kesemuanya juga mencatatkan sekurang-kurangnya 11 penampilan daripada 12 perlawanan musim ini.

Untuk makluman, Hoang Anh Gia Lai merupakan pasukan pendahulu V.League setakat 12 perlawanan.


Ranking BWF: Goh Jin Wei Pemain Wanita No.1 Negara Selepas Muncul Naib Juara Terbuka Vietnam

Perseorangan bebas (independent) negara, Goh Jin Wei kini memegang status sebagai pemain wanita No.1 negara selepas menamatkan saingan Terbuka Vietnam selaku naib juara, Ahad lalu.

Status itu hadir apabila pemain berusia 22 tahun ini merekodkan peningkatan sebanyak enam anak tangga dalam ranking dunia berbanding kedudukannya pada minggu lalu dalam kemaskini Persekutuan Badminton Dunia (BWF) pada hari ini.

Peningkatan terbabit meletakkannya di tangga ke-44 dunia sekaligus memintas kedudukan pemain wanita No.1 negara sebelum ini, Kisona Selvaduray, ranking ke-46, walaupun turut mencatatkan sebanyak tiga anak tangga, pada minggu ini.

Peningkatan itu pastinya turut didorong oleh kemaraannya sehingga ke peringkat suku akhir dalam kejohanan yang sama.

Untuk makluman, Jin Wei muncul naib juara apabila dia terpaksa akur tumpas kepada pemain tuan rumah, Thuy Linh Nguyen secara “straight set” dengan skor 15-21 dan 13-21.

Bagaimanapun, gelaran naib juara dalam kejohanan Jelajah Super 100 BWF itu tetap memberikannya 4,680 mata sekaligus menjadi pemangkin terhadap peningkatan dalam ranking dunianya kali ini.

Sebagai rekod, kali terakhir Jin Wei berada dalam kelompok ranking 40-an adalah sekitar 2 tahun dan 10 bulan yang lalu.


Lee Tuck Mahu Jaring Lebih Banyak Gol Sebelum Kembali Bersama Sri Pahang

Pemain tengah yang sedang dipinjam oleh Terengganu, Lee Tuck mensasarkan untuk menjaringkan lebih banyak gol sebelum kembali bersama pasukan asalnya, Sri Pahang pada musim hadapan.

Menurut pemain kelahiran England ini, sasaran tersebut mahu dicapai bersama Terengganu pada musim ini supaya dia dapat membawa momentum tersebut untuk beraksi dengan lebih baik bersama Sri Pahang kelak.

Selain itu, Lee Tuck yang pernah beraksi bersama Terengganu selama 3 musim sebelum ini turut berazam untuk membantu skuad bimbingan Nafuzi Zain ini menamatkan saingan liga sekurang-kurangnya selaku naib juara.

“Saingan yang lebih berbeza apabila saya kini berada bersama pasukan yang kini di kedudukan lebih tinggi berbanding Pahang sekarang di tangga ke-9, jadi cabaran yang dirasai lebih tinggi.

“Saya ingin cuba mencari lebih banyak jaringan sama seperti saya lakukan pada tahun lepas, dan ingin bawa pencapaian ini untuk mulakan musim baharu 2022 dengan lebih positif apabila kembali bersama (Sri) Pahang.

“Saya teruja nak kembali semula ke (Sri) Pahang pada tahun depan, tetapi musim ini, saya perlu bekerja keras untuk bantu Terengganu terlebih dahulu untuk kekal di tangga kedua kerana musim lepas kami berada di kedudukan ketiga liga”, kata pemain berusia 33 tahun ini.

Untuk rekod, Lee Tuck menjaringkan sebanyak 6 gol daripada 11 penampilan bersama Terengganu pada musim 2020.


Indonesia Masters: Pilihan Ke-5, Anthony Ginting Dikejutkan Pemain Thailand Pada Pusingan 1

Satu kejutan berlaku dalam Indonesia Masters 2021 apabila pemain perseorangan lelaki yang diletakkan sebagai pilihan kelima untuk memenangi kejohanan ini, Anthony Sinisuka Ginting tewas pada Pusingan 1.

Pemain berusia 25 tahun yang merupakan kelahiran Indonesia itu terpaksa melupakan kejuaraan kejohanan ini apabila ditewaskan oleh pemain Thailand, Kunlavut Vitidsarn pada petang tadi.

Kunlavut yang menghuni tangga ke-23 dunia ini menumpaskan Anthony yang merupakan pemenang pingat gangsa Sukan Olimpik Tokyo 2020 dengan skor 19-21, 21-14 dan 21-13 dalam masa 66 minit.

DAIHATSU Indonesia Masters 2021(New dates)MS – Round of 3219 21 21 🇹🇭Kunlavut VITIDSARN🏅21 14 13 🇮🇩Anthony Sinisuka GINTING🕗 in 66 minutes https://t.co/kglUiM5K1G

“Jikalau saya dapat mengulang semula perlawanan tadi, saya akan cuba bermain dengan lebih sabar. Bukan mudah nak dapatkan mata dalam perlawanan ini. Kunlavut meraih mata hasil daripada kesilapan saya.” kata Anthony selepas perlawanan seperti dipetik daripada laman sesawang BWF.

Berdasarkan rekod, ini merupakan pertemuan yang kedua melibatkan Anthony dan Kunlavut. Pertemuan pertama dalam kejohanan Terbuka Thailand pada Januari lalu memihak kepada Anthony dengan kemenangan secara ‘straight set’.

Kemenangan Kunlavut ke atas Anthony membolehkannya meneruskan kemaraan ke Pusingan 2 Indonesia Masters. Menantinya di pusingan tersebut samada pemain Indonesia, Shesar Rhustavito atau pemain India, Bhamidipati S. Praneeth.


Penyokong Cakap Satiananthan Main ‘Long Ball’ Tetapi InStat Menunjukkan Sebaliknya

B. Satiananthan seringkali dikritik oleh para penyokong kerana menerapkan corak permainan hantaran jauh (long ball) sepanjang mengendalikan pasukan Selangor sejak tahun lalu.

Hantaran jauh merupakan salah satu teknik yang digunakan dalam sukan bola sepak. Caranya adalah dengan melakukan satu hantaran jauh oleh penjaga gol atau pertahanan melangkau pemain tengah untuk terus sampai kepada pemain di barisan serangan.

Kalangan peminat bola sepak menganggap teknik ini sebagai primitif dan kurang efektif. Hal ini disebabkan teknik long ball membuatkan pasukan mudah kehilangan penguasaan bola di dalam permainan sekiranya tidak dilakukan dengan baik.

Bagaimanapun, telahan oleh majoriti penyokong bahawa Satiananthan menerapkan teknik long ball disangkalnya. Pada masa yang sama, beliau menunjukkan satu statistik oleh syarikat analisis prestasi sukan untuk menyokong dakwaannya.

“(Para) peminat dan penyokong kata kita main long ball, statistik (daripada) InStats, digunakan oleh semua (seperti) Liga England dan liga-liga termasyhur,

“Ini (datanya), Selangor di (kedudukan) nombor dua untuk ball posession, nombor satu adalah JDT, (manakala) ball passing kita berada di (kedudukan) ketiga selepas Terengganu FC.”

“Hey, kita adalah kalangan tiga terbaik di dalam negara. Orang kata saya main long ball. Di mana?” kata Satiananthan dalam rancangan [email protected] bersama Hafizal Hamad, semalam.

Berdasarkan data yang ditunjukkan oleh InStat, jelas menunjukkan Selangor tidak memainkan teknik long ball secara 100% sepanjang berada di bawah bimbingan Satiananthan.

Berdasarkan pemerhatian sebelum ini, ada beberapa ketika Selangor menggunakan teknik long ball terutamanya melakukan serangan balas secara pantas. Dan Satiananthan hanya memberikan ‘lesen’ kepada seorang pemain sahaja untuk melakukan hantara jauh tersebut.

“Saya hanya benarkan seorang sahaja main long ball iaitu Taylor Regan kerana dia adalah The Best Long Ball Player di dalam negara ini, pada masa ini.” tambahnya lagi.


Madrid Spain Masters: Xin Yuan-Tien Ci Wakil Tunggal Negara Mara Ke Pusingan 16

Beregu lelaki negara yang menghuni ranking ke-58 dunia menjadi wakil tunggal dari Malaysia yang berhasil mara ke Pusingan 16 dalam saingan Madrid Spain Masters 2023.

Boon Xin Yuan dan Wong Tien Ci dapat melangkah ke peringkat berkenaan selepas menumpaskan beregu No.2 Perancis, Lucas Corvee dan Ronan Labar dalam satu perlawanan yang cukup sengit di Pusingan 32, semalam.

Perlawanan melibatkan kedua-dua pasangan ini berlanjutan sehingga lebih satu jam dengan memasuki fasa “deuce” dalam set pertama dan kedua sebelum Xin Yuan-Tien Ci menutupnya dengan kemenangan menerusi skor 20-22, 23-21 dan 21-19.

R32#MAS🇲🇾 Boon Xin Yuan-Wong Tien Ci def. #FRA🇫🇷 Lucas Corvee-Ronan Labar 20-22 23-21 21-19

📷 @badmintonphoto #DemiMalaysia #BadmintonMalaysia pic.twitter.com/Izxc8cEdc4

— BAM (@BA_Malaysia) March 28, 2023

Susulan kemenangan ini, Xin Yuan-Tien Ci yang mara ke Pusingan 16 akan bertemu gandingan baharu dari Jepun yang melibatkan Kenya Mitsuhashi dan Hiroki Okamura.

Untuk makluman semua, pada awal kejohanan ini, seramai 8 wakil dari Malaysia mengambil bahagian yang terdiri daripada tiga perseorangan lelaki, satu perseorangan wanita serta dua beregu lelaki dan campuran masing-masing.

Soong Joo Ven, Leong Jun Hao dan Goh V Shem-Lim Khim Wah terkandas di peringkat kelayakan manakala Cheam June Wei, Kisona Selvaduray, Goh Soon Huat-Shevon Jemie serta Chan Peng Soon-Cheah Yee See tumpas di Pusingan 32.


Koo Kien Keat: Permainan Zii Jia Banyak Peningkatan, Hanya Kekurangan Pengalaman di Kejohanan Besar

Kekalahan pemain badminton perseorangan negara, Lee Zii Jia di tangan juara bertahan, Chen Long pada pusingan 16 di Sukan Olimpik Tokyo 2020 bukanlah satu kegagalan.

Sebaliknya, bekas regu lelaki No.1 dunia, Koo Kien Keat, berpendapat ianya merupakan satu permulaan buat Zii Jia dalam karier sukan badminton yang masih panjang ke hadapan.

Tambahan pula, Zii Jia bukan sahaja turun menentang Chen Long selaku juara bertahan bahkan sebagai pemain senior yang kaya pengalaman di kejohanan besar peringkat antarabangsa.

“Lee Zii Jia hanya berumur 23 tahun. Perjalanan karier badmintonnya masih panjang, kekalahan ini hanyalah satu permulaan.”

“Bermain menentang Chen Long bukan satu perlawanan yang mudah, itu sebabnya Chen Long satu-satunya juara bertahan (yang belum tersingkir) dalam Tokyo Olimpik kali ini.”

“Banyak peningkatan yang dapat kita lihat dalam permainan Zii Jia, fizikal dan kekuatan, hanya kekurangan pengalaman di kejohanan besar.” kongsi Kien Keat menerusi laman sosialnya sejurus selepas perlawanan, semalam.

Kekalahan Zii Jia sebentar tadi bukan pengakhiran tapi permulaan untuk pemain berusia 23 tahun ini bangkit menjadi jaguh dunia. Terima kasih Zii Jia untuk debut #Olympic ini! Set target baru untuk layak ke #Paris2024 nanti. ❤ 🙏🏻 #Tokyo2020 #unifiedMalaysians #DemiMalaysia pic.twitter.com/yLqkY6IELx

Aksi melibatkan Zii Jia dan Chen Long berlangsung dengan cukup sengit terutamanya pada set pertama dan kedua. Zii Jia memenangi set pertama 21-8.

Bagaimanapun, Chen Long bangkit mencatatkan kemenangan di set kedua 21-19 bagi mengheret Zii Jia ke ‘rubber set’.

Pada set ketiga, Chen Long nyata menunjukkan prestasi di kelasnya yang tersendiri dan menumpaskan Zii Jia tanpa belas kasihan dengan keputusan 21-5.

Walaupun tumpas dan tersingkir di pusingan 16, Kien Keat tetap menghamburkan pujian ke atas Zii Jia dan mengharapkan pemain muda ini dapat menampilkan persembahan yang lebih cemerlang di temasya Olimpik berikutnya.

“Pujian kepada Lee Zii Jia atas prestasi keseluruhannya dan juga coach Hendrawan. Harap dapat melihat kamu bersinar di Olimpik Paris 2024.” tambah Kien Keat lagi.

Featured Image: Majlis Sukan Negara – Annice Lyn


GP Teruel Jadi Perlumbaan Ketiga Terbaik Hafizh Syahrin Musim Ini

Saingan Grand Prix (GP) Teruel menjadi perlumbaan ketiga terbaik buat pelumba negara, Hafizh Syahrin dalam kancah Kejuaraan Motosikal Dunia Moto2 musim ini.

Biarpun bermula di petak ke-20, Hafizh berhasil menamatkan perlumbaan di tempat ke-13 sekaligus meraih tiga mata dalam perlumbaan yang berlangsung di Litar Motorland Aragon, semalam.

“Ia merupakan perlumbaan yang baik, kami berjaya mengekalkan rentak dengan baik. Saya telah berikan yang terbaik dan perasaan saya semakin bertambah lega dalam perlumbaan.

Syahrin gets three points in Teruel📰 | https://t.co/lSOCpYWMB2 #AlcanizGP @Hafizh_pescao55@xavicardelus pic.twitter.com/tdu9ldcBs5

“Saya juga berjaya menghampiri kumpulan (hadapan) sedikit demi sedikit.” katanya selepas perlumbaan.

Dalam saingan tersebut, pelumba berusia 26 tahun itu menamatkan perlumbaan dengan catatan masa 39 minit 53.962 saat dalam perlumbaan 21 pusingan tersebut.

Untuk rekod, perlumbaan terbaik Hafizh musim ini adalah ketika beraksi di saingan GP Spain dengan menamatkan kedudukan keenam.

Manakala keputusan kedua terbaik pula semasa perlumbaan GP Czech iaitu menamatkan perlumbaan di kedudukan kesembilan.

Hafizh kini menghuni tangga ke-20 Carta Moto2 Dunia 2020 dengan 21 mata.


Ini Perkara Yang Akan Dilakukan Stanley Untuk Tarik Lebih Ramai Penyokong KL United

Ketua Pegawai Eksekutif (CEO) Kuala Lumpur United (KL United), Stanley Bernard menyedari betapa kecilnya kelompok penyokong skuad ibu kota dan menjadi salah satu agendanya untuk membesarkan lagi kelompok tersebut, pada tahun ini.

Dimaklumkan ketika ditemui Sukanz, setelah dilantik untuk menerajui KL United pada penghujung tahun lalu, antara perkara pertama yang dilakukannya adalah melihat data penyokong pasukan Kuala Lumpur.

“Perkara pertama yang saya mahu buat adalah memahami penyokong, semasa saya masuk (sebagai CEO) saya menanyakan mengenai data penyokong yang ada,

“Mungkin dalam (lingkungan) 50 hingga 100 orang, saya nak mengetahui apakah yang (membuatkan mereka) masih ke stadium sedangkan yang lain-lain tidak mahu datang.” kata Stanley.

Sebagai permulaan, Stanley yang juga merupakan bekas pemain dan pengulas Liga Malaysia mahu menghargai kelompok kecil penyokong sedia ada ini dengan menulis surat penghargaan dan merakamkan ucapan terima kasih kerana menyokong pasukan ini.

Itu menjadi titik permulaan kepada engagement lain yang akan dilakukan KL United. Antara perancangan lain Stanley adalah mengadakan perjumpaan dan mengadakan sesi penglibatan penyokong bersama kelab.

“Saya merasakan engagement sangat penting dan (ianya) boleh datang daripada dua atau tiga cara, salah satunya kita boleh berbincang bersama mereka tentang apa yang boleh kita lakukan untuk menaikkan minat.

“Saya nak naikkan cinta (mereka) terhadap (pasukan) Kuala Lumpur, untuk melakukannya saya perlu memahami mereka, berjumpa dengan mereka dan bercakap dengan mereka, kelab perlu berjumpa mereka dan pemain perlu berjumpa mereka.

Tambahnya lagi, ramai kalangan kelompok penyokong pasukan Kuala Lumpur mengetahui sejarah kehebatan skuad ibu kota suatu masa dahulu seperti memenangi kejohanan Piala Malaysia tiga kali berturut-turut iaitu pada tahun 1987 hingga 1989.

Malahan skuad ibu kota pernah ditunjangi dengan nama-nama besar yang terkenal seperti Fandi Ahmad, K. Kannan, Shebby Singh, Mat Zan Mat Aris, Subardon Aziz dan lain-lain lagi yang sepatutnya boleh dijadikan sebagai ikon kelab sepertimana dilakukan oleh kelab-kelab eropah.

“Kita mengetahui segala sejarah tetapi tiada connectivity,”

“Saya nak bina satu jambatan sebagai contoh sebelum daripada sepak mula perlawanan, berikan (peluang) penyokong untuk memilih siapaka pemain yang patut kita panggil sebagai guest of honour (tetamu kehormat), mungkin Safee Sali bagi dia souvenir dan jadikan dia sebagai club ambassador.”

Bagaimanapun, Stanley berkata kerja-kerja ini memerlukan sebuah pasukan yang mantap bagi menyelami para penyokong sekaligus membawa mereka kembali menyokong pasukan Kuala Lumpur.

Sementara itu, antara perancangan lain yang turut disentuh dan menjadi keutamaan Stanley sebagai CEO KL United pada tahun ini adalah meningkatkan imej pasukan di dalam dan luar padang.

Ianya diharapkan supaya dapat menarik minat pihak korporat yang begitu banyak bertapak di Kuala Lumpur untuk bekerjasama bersama pasukan sekaligus dapat memberikan kelangsungan kewangan kepada KL United.

Featured Image: Kuala Lumpur Hawks


Ranking BWF: Axelsen Rampas Kedudukan No.1 Dunia, Zii Jia Turun Satu Anak Tangga

Kedudukan pemain badminton perseorangan lelaki nombor 1 dunia bukan lagi milik pemain Jepun, Kento Momota.

Menerusi kemaskini terbaru oleh Persekutuan Badminton Dunia (BWF) pada hari ini, kedudukan No.1 dunia yang dihuni oleh Kento sejak September 2018 kini telah menjadi milik pemain Denmark, Viktor Axelsen.

Pemenang pingat emas Sukan Olimpik Tokyo 2020 itu merampas kedudukan tersebut setelah muncul juara pada kejohanan Terbuka Indonesia 2021 pada hujung minggu lalu.

Sementara itu, kedudukan ranking melibatkan jaguh badminton perseorangan negara, Lee Zii Jia menunjukkan penurunan satu anak tangga.

Penurunan itu berpunca daripada terkandasnya Zii Jia di Pusingan 32 di kejohanan yang sama. Ia sekaligus telah meletakkan Zii Jia kembali di kedudukan kelapan dunia pada minggu ini.

Justeru, kedudukan ketujuh yang dihuni Zii Jia pada minggu lalu telah dirampas oleh pemain Indonesia, Jonatan Christie. Pemain berusia 24 tahun ini berhasil memintas kedudukan Zii Jia selepas cemerlang mara ke peringkat separuh akhir di Terbuka Indonesia.

Berikut adalah 10 pemain perseorangan terbaik lelaki dalam ranking dunia untuk minggu ke-48:


Norshahrul Idlan Talaha Sertai Kelab Liga M3, Harini FT

Pasukan yang beraksi dalam divisyen ketiga bola sepak tanah air, Liga M3 iaitu Harini FT menjadi destinasi buat penyerang veteran skuad kebangsaan, Norshahrul Idlan Talaha untuk meneruskan kariernya.

Pemain berusia 36 tahun itu menjadi milik Harini FT selepas kelab berkenaan memaklumkan kemasukannya menerusi pelbagai platform media sosialnya, semalam.

Sebagai rekod, musim lalu, pemain kelahiran Besut, Terengganu ini beraksi bersama Melaka United FC. Bersama kelab berkenaan, pemain yang turut terkenal dengan nama panggilan Matyo ini sempat membuat 15 penampilan dalam kesemua pertandingan.

A post shared by HARINI FOOTBALL TEAM (@harini_football_team)

Menariknya, selain Matyo, Harini FT turut mendapatkan beberapa khidmat pemain-pemain Liga Super musim lalu seperti K. Reuben, Tamilmaran, Kugan dan Prabakaran.

Sementara itu, ketua jurulatihnya pula adalah bekas pengendali Petaling Jaya City FC (PJ City) iaitu P. Maniam.

Untuk makluman semua, Harini FT merupakan salah satu daripada 14 pasukan yang telah disahkan oleh penganjur, Amateur Football League (AFL) menyertai saingan Liga M3 pada musim ini.

Antara pencabar Harini FC dalam saingan ini ialah Armed Forces FC, Bukit Tambun FC, Imigresen FC, Kinabalu Jaguar FC, Kuala Kangsar BRM FC, Kuala Lumpur Rovers, Malaysia University, Manjung City FC, Naga Ultimate KS FC, Perlis United FC, PIB Shah Alam FC, Sarawak United FC dan Melaka FC.

Selain itu, saingan Liga M3 yang akan bermula pada pertengahan Februari kelak telah diangkat menjadi saingan “semi-pro’’ selain dijalankan dengan format ‘’double round-robin’’ atau secara liga dua pusingan bagi merebut kejuaraan.

Featured Image: Football Association of Malaysia


Sukar Buat Penilaian Jadi Sebab Pan-gon Tak Panggil Lebih Ramai Pemain Luar Negara

Kesukaran untuk membuat penilaian menyebabkan ketua jurulatih skuad kebangsaan, tidak menyenaraikan lebih ramai pemain luar negara dan memberikan tumpuan khusus terhadap pemain dalam negara.

Itu jawapan balas jurulatih kelahiran Korea berusia 53 tahun ini ketika menjawab persoalan ketiadaan beberapa lagi pemain luar negara yang boleh mewakili skuad Harimau Malaya seperti Wan Kuzain dan Omar Raiyan Kama Azlan.

Bagaimanapun, Pan-gon tetap menyenaraikan beberapa pemain luar negara yang sudah pernah menyarung jersi Harimau Malaya di bawah bimbingan Tan Cheng Hoe seperti Dion Cools, Junior Eldstal dan Liridon Krasniqi untuk menyertai kem latihan pusat pada kali ini.

“Saat ini agak sukar untuk (kami) menilai pemain di luar negara, saat ini kami tumpu kepada menilai pemain dalam negara sahaja,” jelasnya dalam sidang media sebelum perlawanan Malaysia menentang Brunei, pada hari ini.

Menurut Pan-gon, sehingga kini, dia dan barisan kejurulatihan telah menilai sekitar 80 pemain sebelum memanggil 30 pemain menyertai kem latihan pusat skuad Harimau Malaysia menjelang aksi pusingan akhir Kelayakan Piala Asia 2023.

Untuk makluman semua, sebelum turun beraksi di pusingan kelayakan terbabit, Malaysia bimbingan Pan-gon akan diuji dalam dua perlawanan antarabangsa tier 1 menentang Brunei dan Hong Kong terlebih dahulu.

Kedua-dua perlawanan dijadualkan berlangsung esok (27 Mei) dan Selasa (1 Jun) hadapan di Stadium Nasional Bukit Jalil (SNBJ).

Selepas melalui dua perlawanan terbabit, Pan-gon akan mengumumkan senarai akhir pemain yang akan dipilih untuk mengharungi saingan kelayakan menentang Turkmenistan, Bahrain dan Bangladesh pada bulan Jun kelak.


Indonesia Masters: Dua Beregu Wanita Malaysia Bertembung Sesama Sendiri Di Pusingan 1

Hasrat peminat badminton tempatan untuk melihat seramai mungkin pemain-pemain Malaysia untuk mara jauh dalam kejohanan Indonesia Masters 2021 tidak kesampaian.

Hal ini kerana, berdasarkan undian yang telah dijalankan, pasangan beregu negara, Pearly Tan dan M. Thinaah terpaksa berhadapan dengan pasangan beregu bebas (independent) Malaysia, Vivian Hoo dan Lim Chiew Sien seawal peringkat Pusingan 1.

Bercakap mengenai peluang untuk mara ke pusingan seterusnya, beregu Pearly-Thinaah yang menghuni tangga ke-18 dunia dilihat lebih cerah memandangkan mereka diletakkan sebagai pilihan ke-8 untuk memenangi kejohanan bertaraf Super 750 ini bagi kategori beregu wanita.

Sementara itu, lawan mereka iaitu pasangan Vivian Hoo-Chiew Sien yang mula bergandingan sejak Oktober lalu berada di tangga ke-129 dunia.

Ranking BWF: Vivian Hoo-Chiew Sien Raih Peningkatan 60 Anak Tangga

Untuk pengetahuan semua, kedua-dua pasangan beregu ini belum pernah merekodkan sebarang pertemuan sehingga ke saat ini.

Satu lagi pasangan beregu wanita negara, Lee Meng Yean dan Yap Cheng Wen pula bakal berhadapan dengan beregu Jerman, Linda Efler dan Isabel Lohau pada Pusingan 1.

Sebagai tambahan, kejohanan Indonesia Masters yang dilangsungkan di Bali, Indonesia ini akan bermula pada hari esok.


CEO JCorp, Syed Mohamed Ganti TMJ Kemudi Johor Darul Ta’zim?

Sepanjang penghujung Ogos lalu, acap kali dibincangkan di laman sosial dan dilaporkan media mengenai DYAM Tunku Mahkota Johor (TMJ), Tunku Ismail ibni Sultan Ibrahim bakal meninggalkan Kelab Bola Sepak Johor Darul Ta’zim (JDT).

Ianya selepas TMJ meninggalkan satu komen yang seakan-akan memberikan bayangan untuk ‘angkat kaki’ daripada mengemudi skuad juara Liga Super sebanyak 8 kali di akaun rasmi Instagram milik kelab terbabit sekitar hujung bulan lalu.

Perbincangan mengenai mengenai TMJ meninggalkan skuad Harimau Selatan tidak lengkap sekiranya tidak dibincangkan mengenai pengganti baginda.

Sukar untuk melihat mana-mana individu di dalam negara yang dilihat mempunyai tahap keghairahan (passionate) terhadap bola sepak dan kejayaan seumpama yang ditonjolkan oleh TMJ.

Bagaimanapun, dalam sesi Soal & Jawab (Q&A) menerusi Instagram Story semalam, TMJ menjawab satu persoalan yang dilontarkan oleh pengikutnya mengenai siapakah yang akan dipilih untuk mengemudi JDT sekiranya  baginda ‘angkat kaki’.

Individu tersebut ialah Presiden dan Ketua Pegawai Eksekutif (CEO) Johor Corporation (JCorp), Datuk Syed Mohamed Syed Ibrahim.

Untuk makluman semua, Syed Mohamed mula dilantik sebagai Presiden dan CEO JCorp pada Januari tahun lalu mengisi kekosongan yang ditinggalkan oleh Datuk Kamaruzzaman Abu Kasim.

Beliau memiliki pengalaman dan kepakaran yang luas selama 34 tahun dalam bidang perbankan, korporat, pembangunan hartanah, teknologi dan strategi perniagaan.

Sebagai tambahan, beliau merupakan lulusan Universiti Malaya (UM) dalam bidang Ekonomi (Ekonomi Analisa).

Bercakap mengenai pemergian TMJ dari JDT, dalam sesi Q&A yang sama, TMJ berkongsikan bahawa niat baginda untuk meninggalkan JDT masih lagi dalam situasi ’50-50′ walaupun berkeadaan ‘letih sikit’ setelah lapan tahun membina pasukan tersebut.


Kelab Eropah Buru Penjaga Gol Muda, Ini 6 Pemain Yang Berpotensi Mengikuti Jejak Luqman Hakim

Seorang lagi pemain bola sepak Malaysia berpeluang mengikuti jejak langkah Luqman Hakim Shamsudin untuk beraksi di liga eropah, lapor Harian Metro.

Lebih menarik, pemain tersebut merupakan seorang penjaga gol dan dikhabarkan khidmatnya sedang dirundingkan oleh pasukan yang datangnya daripada salah satu liga terbaik dunia. Malah liga tersebut merupakan negara yang pernah menjuarai Piala Dunia beberapa kali.

Antara bayangan yang diberikan mengenai pemain tersebut adalah masih muda, memiliki potensi besar dan sedang beraksi dalam saingan Liga Malaysia. Bagaimanapun, tiada sebarang nama didedahkan dalam laporan tersebut kerana ingin menghormati permintaan beberapa pihak serta ianya masih di peringkat perbincangan.

Di sini, Sukanz menyenaraikan enam penjaga gol muda berusia 23 tahun dan ke bawah, pemain yang berupaya mengembangkan lagi potensi diri dan berkemungkinan mampu meraih kontrak bersama pasukan berpangkalan di eropah sebagaimana penyerang muda negara, Luqman Hakim:

Penjaga gol berusia 18 tahun ini merupakan generasi pertama Program Pembangunan Bola Sepak Negara (NFDP). Dia merupakan sebahagian daripada skuad yang memenangi Piala Iber 2015 di Sepanyol dan Piala SuperMokh 2016.

Namanya mula menonjol ketika mewakili Malaysia Bawah 16 Tahun (B-16) dalam saingan Kejuaraan B-16 AFC 2018 di bawah bimbingan Lim Teong Kim. Kini, pemain kelahiran Pulau Pinang bermain bersama skuad simpanan Red Giants, Selangor 2 yang beraksi dalam saingan Liga Premier 2020.

Seterusnya adalah bekas penjaga gol skuad Piala Belia PKNP FC. Sebelum itu, Firdaus merupakan alumni Sekolah Sukan Malaysia Pahang, terletak di Gambang. Berusia 19 tahun dan turut beraksi bersama Selangor 2 dalam saingan Liga Premier musim ini.

Nama Firdaus mula ‘meletup’ ketika beraksi bersama skuad Piala Next Media AFF Bawah 18 Tahun (B-18) kendalian Brad Maloney. Ketika itu dia merupakan kapten pasukan dan skuadnya berjaya mara ke perlawanan akhir bertemu Australia B-18.

Tahun ini Haziq sudah menjengah umur 22 tahun dan merupakan sebahagian daripada skuad utama Johor Darul Ta’zim (JDT) untuk saingan CIMB Liga Super 2020. Dia turut beraksi untuk simpanan, JDT II dalam saingan Liga Premier.

Memulakan kerjaya bola sepak profesionalnya bersama PDRM FA pada 2016. Nama Haziq sudah tidak asing lagi bersama skuad kebangsaan di pelbagai peringkat umur. Dia pernah dipanggil menyertai skuad negara bawah 16 tahun (B-16), bawah 19 tahun (B-19), bawah 23 tahun (B-23) serta skuad senior.

Azri merupakan penjaga gol kelahiran Kota Bharu, Kelantan dan kini berusia 21 tahun. Kini Azri beraksi bersama pasukan berpangkalan di utara semenanjung tanah air, Kedah setelah meninggalkan pasukan lamanya, Felda United FC awal musim lalu.

Azri merupakan nama yang cukup sinonim dengan skuad kebangsaan bawah umur dan merupakan sebahagian daripada skuad Malaysia B-19 kendalian Bojan Hodak ketika menyertai Kejuaraan B-19 AFC 2018 di Indonesia.

Musim ini penjaga gol utama, Hafizul Hakim belum cergas sepenuhnya dan jurulatih Perak, Mehmet Durakovic telah menaruh kepercayaan kepada penjaga gol muda berusia 23 tahun, Nasrullah Abdul Aziz. Dia telah bermula dalam kelima-lima perlawanan CIMB Liga Super 2020 dan menjadi penjaga gol utama Perak sehingga kini.

Merupakan bekas pemain skuad Perak B-21, kelebihannya mempunyai refleks yang tangkas. Setakat 5 perlawanan yang diharungi, Nasrullah telah mempamerkan aksi yang memberangsangkan – hanya bolos 5 gol setakat ini. Kehadiran penjaga gol kelahiran negeri Perak telah menginspirasikan skuad The Bos Gaurus menduduki tangga ke-3 liga.

Pada awal musim ini, Rahadiazli dinaikkan pangkat daripada pasukan Terengganu FC IV ke skuad senior, Terengganu FC oleh ketua jurulatih, Nafuzi Zain. Tidak menunggu lama, dia berjaya meraih debut Liga Super ketika perlawanan pertama musim ini menentang Perak, pada usia 19 tahun. Selepas itu, Rahadiazli menjadi pilihan utama Nafuzi buat Terengganu FC.

Sejak daripada itu, Rahadiazli yang mempunyai susuk tubuh dengan ketinggian 1.91 meter dan tangkas menepis percubaan pihak lawan menjadi sebutan bukan sahaja peminat Terengganu FC malah majoriti peminat bola sepak tanah air. Disebabkan hal itu juga dia telah dipanggil menyertai kem latihan pusat skuad Malaysia B-19 kendalian Brad Maloney baru-baru ini.


Malaysia Masters: Pearly-Thinaah Balas Dendam Terhadap Adik Beradik Stoeva

Sekitar lima bulan lalu, Pearly Tan dan Thinaah Muralitharan terpaksa akur tersingkir awal dalam saingan Terbuka Malaysia gara-gara tumpas kepada gandingan adik beradik dari Bulgaria, Gabriela Stoeva dan Stefani Stoeva.

Namun begitu, Pearly-Thinaah berjaya memastikan perkara tersebut tidak berulang lagi apabila bertemu lawan yang sama di peringkat Pusingan 32 dalam saingan Malaysia Masters 2023, pada hari ini.

Dalam perlawanan tersebut, pasangan negara yang ranking ke-11 dunia pada ketika ini berhasil melakar kemenangan ke atas adik beradik Stoeva itu secara “straight set” dengan skor 21-17 dan 21-14 dalam tempoh masa 40 minit permainan yang berlangsung di Axiata Arena.

PERODUA Malaysia Masters 2023 presented by DAIHATSUWD – R32          🇲🇾TAN Pearly🏅21 21 🇲🇾THINAAH Muralitharan🏅          🇧🇬Gabriela STOEVA17 14 🇧🇬Stefani STOEVA

— BWFScore (@BWFScore) May 23, 2023

Sebagai rekod, ini merupakan kemenangan kedua dilakar Pearly-Thinaah bertemu Gabriela-Stefani daripada tiga pertemuan di peringkat kejohanan antarabangsa.

Sementara itu, kemenangan terbabit sekaligus membawa mereka ke Pusingan 16 bertemu pasangan dari negara matahari terbit yang menghuni ranking ke-21 dunia, Rena Miyaura dan Ayako Sakuramoto.

Berdasarkan rekod, kedua-dua pasangan ini belum pernah bertemu sesama sendiri sekaligus menjadikan ianya pertemuan sulung melibatkan Pearly-Thinaah dan Rena-Ayako pada Khamis kelak.

Featured Image: Badminton Association of Malaysia


Belanjawan 2023: Cadang Beri Potongan Cukai Kepada Majikan Yang Menggaji Bekas Atlet

Kerajaan pimpinan Perdana Menteri, YAB Dato’ Seri Anwar Ibrahim melontarkan cadangan untuk memberikan potongan cukai kepada majikan yang menggajikan bekas atlet disamping mengumumkan penyediaan dana sebanyak RM5 juta kepada Yayasan Kebajikan Atlet Kebangsaan (YAKEB).

Perkara itu diungkapkan Anwar merangkap Menteri Kewangan ketika membentangkan Belajawan 2023 yang bertemakan Membangun Malaysia Madani di Dewan Rakyat, hari ini.

“Bagi memelihara dan melindungi kebajikan para atlet, dana 5 juta ringgit disediakan kepada Yayasan Kebajikan Atlet Kebangsaan (YAKEB) bermula tahun 2023. Dalam masa sama, Kerajaan turut bercadang untuk memberi potongan cukai kepada majikan yang menggaji bekas atlet negara.” katanya.

Untuk makluman semua, Belanjawan 2023 yang dibentangkan oleh Anwar memperuntukkan sebanyak RM388.1 bilion dengan RM289.1 bilion untuk belanja mengurus, RM99 bilion bagi belanja pembangunan dan termasuk RM2 billion simpanan luar jangka.


Terbuka Indonesia: Beregu Bebas Malaysia Singkir Aaron-Wooi Yik, Bertemu ‘The Minions’ Di Suku Akhir

Beregu lelaki bebas (independent) negara, Ong Yew Sin dan Teo Ee Yi berhasil mencatatkan kemenangan ke atas pasangan beregu utama negara, Aaron Chia dan Soh Wooi Yik di Pusingan 16 Terbuka Indonesia, pada hari ini.

Walaupun 3 daripada 4 pertemuan memihak kepada Aaron-Wooi Yik sebelum ini, gandingan Yew Sin-Ee Yi menampilkan aksi yang penuh bersemangat sehingga berjaya menyingkirkan pasangan yang menghuni tangga ke-8 dunia secara ‘straight set’ 21-14 dan 21-17 dalam masa kurang setengah jam.

SimInvest Indonesia Open 2021(New dates)MD – Round of 16          🇲🇾Yew Sin ONG🏅21 21 🇲🇾Ee Yi TEO🏅14 17 🇲🇾Aaron CHIA          🇲🇾Wooi Yik SOH🕗 in 29 minutes https://t.co/FewDOhiJWC

Kejayaan ini membolehkan Yew Sin-Ee Yi mara ke peringkat seterusnya iaitu suku akhir. Namun, cabaran besar dengan terpaksa bertemu beregu lelaki nombor 1 dunia, Marcus Fernaldi Gideon dan Kevin Sanjaya Sukamuljo sekali lagi, pada hari esok.

Minggu lalu, Yew Sin-Ee Yi telah bertemu dengan pasangan yang sama di peringkat separuh akhir dalam kejohanan Indonesia Masters. Pertemuan tersebut berakhir dengan Marcus-Kevin meraih kemenangan sekaligus menghanguskan tiket Yew Sin-Ee Yi mara ke pentas final.

Untuk makluman semua, pasangan Indonesia yang terkenal dengan julukan ‘The Minions’ itu mara ke peringkat suku akhir di kejohanan ini dengan menyingkirkan beregu Korea, Choi Solgyu dan Kim Wonho dengan keputusan 12-21, 21-19 dan 21-18.

Sebagai tambahan, Yew Sin-Ee Yi pernah bertemu Marcus-Kevin sebanyak enam kali dan kesemuanya berakhir dengan kekalahan. Mampukah gandingan Yew Sin-Ee Yi mencipta kejutan pada hari esok? Sama-sama kita nantikan.

Featured Image: Badminton Photo / Badminton Association of Malaysia


Juanito Kelahiran Sepanyol Menjadi Pengendali Pertama Skuad Futsal JDT

Pengendali kelahiran Sepanyol, Juan Antonio Miguel Garcia atau dikenali sebagai Juanito menjadi ketua jurulatih pertama bagi skuad futsal Johor Darul Ta’zim (JDT).

Pengesahan kehadiran Juanito yang berusia 55 tahun itu ke dalam skuad futsal JDT diumumkan secara rasmi menerusi pelbagai platform media sosial milik kelab berkenaan pada hari ini.

Difahamkan, Juanito mempunyai pengalaman yang cukup luas dalam arena futsal dengan tempoh hampir 22 tahun sebagai jurulatih.

JDT SIGN FORMER REAL BETIS HEAD COACH FOR FUTSAL

Johor Darul Ta'zim FC (JDT) have signed Juan Antonio Miguel Garcia as the futsal head coach for the 2023 season.

— JOHORSouthernTigers (@OfficialJohor) January 12, 2023

Sepanjang tempoh itu, Juanito pernah membimbing beberapa pasukan Divisyen 1 negara kelahirannya seperti Real Betis, Palma Futsal dan Santa Caloma.

Selain itu, Juanito turut pernah berkelana di luar negara kelahirannya dengan melatih pasukan yang berpangkalan di Perancis (Sporting Clube de Paris), Qatar (Al Rayyan) dan Vietnam (Thai Son Bac).

Untuk makluman semua, JDT mengumumkan hasrat untuk menubuhkan skuad futsalnya yang tersendiri pada Oktober tahun lalu.

Ianya bertujuan untuk mengambil bahagian dalam saingan futsal tanah air, Malaysia Premier Futsal League (MPFL) musim ini yang akan bermula Februari kelak.


Warga Emas 106 Tahun Rangkul 3 Pingat Emas Olahraga Kebangsaan

Seorang warga emas wanita berusia 106 tahun mencipta sejarah apabila berjaya memungut tiga pingat emas dalam Kejohanan Terbuka Olahraga Kebangsaan India ke-18 di Dehradun baru-baru ini.

Beliau yang lebih dikenali sebagai Rambai telah mendominasi acara larian 100 meter, 200 meter dan juga lontar peluru bagi kategori 85 tahun dan ke atas dalam kejohanan tersebut setelah menewaskan lima peserta lain.

Namun begitu, ini bukanlah pingat pertama yang dipungutnya dalam acara sukan selepas beliau dikhabarkan telah memenangi lebih 200 pingat daripada 14 acara sukan di dalam dan di luar India sejak dua tahun yang lalu.

Warga emas dari Haryana itu juga dilaporkan telah memperbaharui rekod peribadi terbaik bagi acara 100 meter pada kejohanan yang sama dan sebelum ini mendakwa dirinya turut meleburkan rekod dunia yang dipegang Man Kaur di Vancouver pada usia 100 tahun.

Rekod atlet Punjab itu didakwa berjaya diperbaharui Rambai semasa menyertai Kejohanan Olahraga Terbuka Masters yang diadakan di Vadodara, India pada Jun yang lalu.

Bagaimanapun, tiada sebarang laporan rasmi mahupun catatan yang direkodkan mana-mana organisasi berkaitan seperti Guinness World Record mahupun World Athletics yang dapat mengabsahkan dakwaan Rambai itu.


Terbuka Indonesia: Soon Huat-Jemie Lai Singkir Beregu No.1 Dunia Di Pusingan 32

Beregu campuran bebas (independent) negara, Goh Soon Huat dan Shevon Jemie Lai melakar satu kejutan apabila menyingkirkan pasangan No.1 dunia seawal Pusingan 32 Terbuka Indonesia 2022 – Jelajah Dunia Super 1000 BWF.

Pasangan negara yang berada di tangga ke-14 dunia itu mengalahkan Dechapol Puavaranukroh dan Sapsiree Taerattanachai dari Thailand itu menerusi tiga set permainan yang berkesudahan dengan skor 21-18, 7-21 dan 22-20.

EAST VENTURES Indonesia Open 2022XD – Round of 32               🇲🇾Soon Huat GOH🏅21  7  22 🇲🇾Shevon Jemie LAI🏅18 21 20 🇹🇭Dechapol PUAVARANUKROH               🇹🇭Sapsiree TAERATTANACHAI

🕗 in 69 minutes https://t.co/zCSl11YzCm

— BWFScore (@BWFScore) June 14, 2022

Dan perlawanan yang berlangsung di atas Gelanggang 1, Stadium Istora, Senayan ini mengambil masa menghampiri 70 minit permainan.

Sebagai rekod, kedua-dua pasangan ini pernah berentap sebanyak 14 kali sebelum ini. Namun begitu, lapan daripada pertembungan itu dimenangi oleh Dechapol-Sapsiree. Manakala Soon Huat-Jemie Lai memenangi baki enam pertemuan.

Di pusingan 16 kelak, Soon Huat-Shevon Lai akan bertemu samada gandingan baharu negara, Hoo Pang Ron dan Toh Ee Wei (ranking ke-445) atau beregu Jepun, Yuki Kaneko dan Misaki Matsutomo (ranking ke-16).


Ronaldo Minta Juventus Beli Penjaring Ke-2 Terbanyak La Liga

Penyerang Portugal, Cristiano Ronaldo meminta kelabnya mendapatkan khidmat penjaring ke-2 terbanyak La Liga, Karim Benzema untuk mengharungi saingan 2020/21.

Menurut laporan Gazzetta dello Sport, Ronaldo dilaporkan mahu bersatu kembali bersama bekas rakan sepasukannya di Real Madrid suatu masa dahulu supaya dapat menajamkan lagi barisan serangan skuad The Old Lady.

Idea disebalik mendatangkan penyerang Perancis tersebut adalah untuk membina trio serangan terdiri daripada Ronaldo, Benzema dan Paulo Dybala.

Juventus mahu memberikan saingan lebih hebat terutamanya dalam kancah Liga Juara-Juara UEFA (UCL).

Ini untuk mengubati kekecewaan mereka terkandas di peringkat 16 terakhir setelah tewas kepada wakil Perancis, Lyon musim ini.

Untuk rekod, Benzema telah menjaringkan sebanyak 21 gol dalam saingan La Liga serta 5 gol dalam kejohanan UCL manakala Ronaldo pula merekodkan sebanyak 35 gol dalam kedua-dua saingan domestik dan eropah.

Tidak pasti samada Real Madrid mahu melepaskan atau tidak Benzema sekiranya mendapat tawaran rasmi daripada Juventus. Buat masa ini, kontrak Benzema bersama Los Blancos masih berbaki 2 tahun.


Terbuka Malaysia: Tze Yong Menjadi Mangsa Penyingkiran Kodai Selepas Zii Jia

Perseorangan lelaki No.2 negara, Ng Tze Yong menjadi mangsa terbaru disingkirkan oleh pemain muda Jepun yang sedang meningkat naik, Kodai Naraoka di Terbuka Malaysia 2023.

Semalam, pemain berusia 21 tahun itu telah menyingkirkan jaguh badminton tanah air merangkap pemain No.2 dunia, Lee Zii Jia di Pusingan 32.

Hari ini, Kodai meneruskan konsistensinya dengan menumpaskan seorang lagi pemain tuan rumah iaitu Tze Yong menerusi tiga set permainan yang berkesudahan dengan skor 15-21, 21-19 dan 21-15 dalam masa sekitar satu jam dan setengah permainan.

PETRONAS Malaysia Open 2023MS – R1615 21 21 🇯🇵Kodai NARAOKA🥇

21 19 15 🇲🇾NG Tze Yong

— BWFScore (@BWFScore) January 12, 2023

Kemenangan ini menjadikan Kodai telah merekodkan dua kemenangan berturut-turut ke atas Tze Yong di pentas antarabangsa.

Sebagai rekod, Kodai sudah pernah berentap menetang Tze Yong sebanyak satu kali sebelum ini.

Pertembungan itu berlangsung di Kejuaraan Dunia Remaja BWF 2018 dimana ianya berpihak kepada Kodai dengan kemenangan secara “straight set” 21-19 dan 21-8.

Pada masa yang sama, kemenangan Kodai pada hari ini juga menjadikan tiada sebarang perseorangan Malaysia yang akan beraksi di peringkat suku akhir Terbuka Malaysia edisi kali ini.

Untuk makluman, di peringkat suku akhir yang dijadualkan berlangsung pada hari esok, Kodai akan turun berentap menentang pemain berpengalaman India yang menduduki ranking kelapan dunia, Prannoy Haseena Sunil Kumar.

Featured Image: Badminton Association of Malaysia


Siri Antarabangsa Malaysia: Shun Yang, Chong King & Justin Kandas Di Pusingan 16

Kejohanan Siri Antarabangsa Malaysia yang berlangsung di Arena Badminton Perak, Ipoh menyaksikan beberapa lagi perseorangan lelaki negara tumpas sekaligus tersingkir daripada saingan ini.

Terbaru, tiga pemain negara yang diletakkan sebagai pemain pilihan untuk menjuarai saingan ini iaitu Lee Shun Yang (pilihan ke-4), Lim Chong King (pilihan ke-7) dan Justin Hoh (pilihan ke-15) mengalami kekalahan di Pusingan 16.

Sebentar tadi, Shun Yang, 21 tahun, ranking ke-138, terpaksa akur tumpas kepada pemain Indonesia yang menghuni ranking ke-224, Yohanes Marcellyno menerusi tiga set permainan yang berkesudahan dengan skor 21-14, 16-21 dan 15-21 dalam tempoh melebihi satu jam.

Sementara itu, Chong King, ranking ke-182 turut menerima nasib yang sama apabila tumpas kepada rakan senegara, Lim Chi Wing secara “straight set” dengan skor 9-21 dan 19-21 dalam masa 38 minit permainan.

Akhir sekali, Justin, 18 tahun,  juga terpaksa melupakan hasrat untuk mara ke peringkat suku akhir setelah tumpas kepada pemain Indonesia, Syabda Belawa, 21 tahun, merangakap pilihan kelapan kejohanan.

Syabda berjaya meraih kemenangan dengan skor 14-21, 21-17 dan 21-17 dalam tempoh satu jam dan tujuh minit sekaligus menyingkirkan Justin daripada saingan ini.

Disebalik tumbangnya beberapa perseorangan pilihan negara, sekurang-kurangnya dua pemain berjaya melayakkan diri ke peringkat suku akhir.

Dua pemain terbabit ialah Eogene Ewe, 17 tahun, (ranking ke-1131)  dan Lim Chi Wing, 27 tahun, (ranking ke-524).


Ranking BWF: Kian Meng-Pei Jing Jejak Tangga Ke-6 Dunia Buat Kali Pertama

Kemaraan Tan Kian Meng dan Lai Pei Jing ke peringkat separuh akhir Jelajah Dunia Akhir BWF 2022 pada minggu lalu telah melonjakkan kedudukan mereka dalam ranking dunia dengan ketara.

Kemaskini oleh Persekutuan Badminton Dunia (BWF) pada hari ini menyaksikan gandingan campuran No.1 negara ini berada di kedudukan keenam dunia – melonjak sebanyak dua anak tangga berbanding pada minggu lalu.

Lonjakan itu dicetuskan oleh tambahan sebanyak 8,400 mata hasil kemaraan ke pentas separuh akhir di kejohanan penutup tirai itu.

Tambahan mata itu menjadikan Kian Meng-Pei Jing kini memiliki 68,870 mata daripada 10 pencapaian terbaik dalam kejohanan yang disertai mereka.

Sebagai rekod, ini merupakan kedudukan tertinggi pernah dihuni oleh Kian Meng dan Pei Jing sejak mereka bergandingan bersama bermula penghujung tahun 2015.


MFL Sekat Melaka United Beraksi Di Piala Malaysia – Susulan Gagal Lunas Gaji

Semi-finalis musim lalu, Melaka United FC tidak akan menyertai saingan Piala Malaysia 2022. Ianya berikutan skuad kendalian Asri Ninggal disekat penyertaannya oleh penganjur, Malaysian Football League (MFL).

Keputusan itu dibuat oleh Ahli Lembaga Pengarah MFL susulan Melaka United atau skuad berjulukan Hang Tuah ini gagal melunaskan tunggakan gaji pemain dan pegawainya.

MFL dalam kenyataannya pada hari ini, memaklumkan, Melaka United telah menerima notis peringatan pada 6 September 2022 untuk menyelesaikan segala tunggakan gaji atau mendapat persetujuan bersama pegawai dan pemain yang terlibat sehingga 20 September 2022. Bagaimanapun Melaka United hanya dapat mengemukakan bukti pembayaran sehingga Jun 2022 setakat hari ini (21 September 2022).

Malaysian Football League (MFL) hari ini mengumumkan bahawa Melaka United FC tidak dibenarkan beraksi dalam kejohanan TM Piala Malaysia 2022 susulan kegagalan kelab berkenaan melunaskan tunggakan gaji pemain dan pegawai.

— #LigaMalaysia2022 (@MFL_MY) September 21, 2022

Pada masa yang sama, MFL turut mengingatkan Melaka United agar menyelesaikan baki tunggakan gaji tersebut bagi mengelakkan mereka tidak diberikan lesen untuk bersaing dalam Liga Malaysia 2023.

Sementara itu, sebuah lagi pasukan yang mempunyai masalah yang sama, Sarawak United FC telah mencapai persetujuan bersama para pemain dan pegawainya berkenaan bayaran tunggakan gaji bulan Ogos 2022.

Berkenaan dengan pasukan yang akan menggantikan slot Melaka United dalam saingan Piala Malaysia, MFL akan membuat pengumuman dalam masa terdekat.

Featured Image: Melaka United FC


Terbuka Jepun: Kian Meng-Pei Jing Tumpas Kali Ke-7 Di Tangan Yi Lyu-Dong Ping

Rekod kekalahan beregu campuran bebas (independent) negara, Tan Kian Meng dan Lai Pei Jing di tangan gandingan Wang Yi Lyu dan Huang Dong Ping semakin melebar.

Terbaru, beregu negara yang berada di ranking ke-12 ini tumpas lagi ketika beraksi di peringkat suku akhir Terbuka Jepun 2022, hari ini.

Kekalahan tersebut menjadikan mereka merekodkan tujuh kekalahan berturut-turut bertemu beregu campuran dari negara tembok besar itu di kesemua kejohanan antarabangsa setakat ini.

DAIHATSU YONEX Japan Open 2022XD – Quarter final          🇨🇳Yi Lyu WANG🏅21 21 🇨🇳Dong Ping HUANG🏅16 15 🇲🇾Kian Meng TAN          🇲🇾Pei Jing LAI

🕗 in 38 minutes https://t.co/9qXIiFGI0r

— BWFScore (@BWFScore) September 2, 2022

Dalam perlawanan yang berlangsung di Mazuren Intec Arena itu, Kian Meng-Pei Jing tumpas kepada Yi Lyu-Dong Ping yang berada di ranking keempat dunia secara “straight set”.

Perlawanan tersebut berakhir dengan pungutan mata 16-21 dan 15-21 dalam tempoh 38 minit permainan sekaligus Kian Meng-Pei Jing kempunan untuk meneruskan kemaraan ke peringkat separuh akhir.

Sementara itu, Yi Lyu-Dong Ping yang berhasil mengesahkan kemaraan akan bertemu samada gandingan Korea, Ko Sung-hyun dan Eom Hye-won atau beregu Thailand merangkap pasangan No.1 dunia, Dechapol Puavaranukroh dan Sapsiree Taerattanachai.


Napoli Sarung Jersi Rekaan Giorgio Armani Harungi Serie A Musim 2021-22

Selepas tiga musim beraksi dengan jersi keluaran Kappa, kelab yang beraksi dalam saingan Serie A, Napoli tampil dengan jersi rekaan syarikat fesyen mewah bermula musim ini.

Kelab yang berpangkalan di selatan Itali itu mengumumkan jersi yang direka oleh Giorgio Armani untuk mengharungi musim 2021-22 menerusi platform media sosialnya, semalam.

Armani dresses NapoliThis is our shirt!This is our second skin!These are our colours!💙 #ForzaNapoliSemprepic.twitter.com/XBgrK4ttdd

Sebanyak tiga jersi dilancarkan iaitu Home, Away dan Third Kit. Untuk jersi Home, ianya kekal dengan warna tradisi kelab iaitu sky blue.

Sementara itu, untuk jersi Away ia didatangi dengan warna putih manakala untuk Third Kit pula, buat pertama kali sejak musim 2015-16, Napoli menggunakan warna merah.

Difahamkan jersi keluaran syarikat fesyen berpangkalan di Itali ini akan turut digunakan oleh skuad bawah 19 tahun (B-19).

Napoli akan menyarung jersi keluaran Giorgio Armani ini buat pertama kali pada perlawanan sulung Serie A 2021/22 menentang Venezia, awal pagi isnin hadapan, waktu Malaysia.


Skuad UiTM, Terengganu & Selangor Pertaruhkan Pemain B-23 Paling Ramai

UiTM FC, Terengganu FC dan Selangor FC menjadi tiga pasukan yang mempertaruhkan pemain bawah 23 tahun (B-23) paling ramai dalam skuad mereka untuk mengharungi saingan Liga Super 2021.

Berdasarkan kepada senarai pemain yang didaftarkan, UiTM FC yang dibimbing oleh bekas ketua jurulatih skuad kebangsaan B-23, Frank Bernhardt menyenaraikan seramai 12 pemain yang berumur 23 tahun dan ke bawah.

Sementara itu, pasukan di tangga kedua liga pada ketika ini, Terengganu FC mengikuti rapat bilangan tersebut dengan mendaftarkan 11 orang pemain B-23 bagi mengharungi musim ini di bawah kendalian jurulatih yang semakin menjadi perhatian dalam kalangan peminat, Nafuzi Zain.

Manakala skuad yang terkenal dengan julukan Red Giants yang dibimbing oleh jurulatih kelahiran Jerman, Karsten Neitzel pula menjadi pasukan ketiga yang memiliki pemain B-23 teramai iaitu seramai 9 orang pemain dengan dua daripadanya, Syahmi Safari dan Aliff Haiqal Lau sentiasa mengisi kesebelasan utama pasukan.

Menariknya, ketiga-ketiga pasukan ini seringkali menurunkan kalangan pemain-pemain muda ini tidak kiralah sebagai pemain yang bermula dalam kesebelasn utama mahupun sebagai pemain gantian.

Hal ini bukan sahaja dapat memberikan pemain-pemain muda ini untuk mengutip pengalaman berharga dengan beraksi dalam saingan tertinggi negara. Malahan, ia membolehkan mereka untuk meningkatkan dan mematangkan permainan mereka daripada semasa ke semasa.

Dan yang paling menguntungkan pastinya ketua jurulatih skuad kebangsaan negara, Tan Cheng Hoe kerana beliau akan mempunyai lebih banyak pilihan untuk membentuk skuad Harimau Malaya yang lebih mantap di masa hadapan.

Sementara itu, Penang dan Petaling Jaya City (PJ City) menjadi pasukan keempat dan kelima yang mempunyai pemain muda paling ramai dengan masing-masing menyenaraikan seramai 8 dan 7 orang pemain B-23.

Kuala Lumpur City, Melaka United dan Sri Pahang menjadi pasukan yang paling sedikit mempunyai pemain B-23 dalam senarai pemain mereka musim dengan masing-masing hanya mempunyai tiga pemain.

Berikut adalah senarai 12 pasukan Liga Super berserta pemain B-23 import dan tempatan yang menyertai pasukan mereka pada musim ini:

(Nota: Posisi, nombor dan umur pemain pada tahun 2021 adalah berdasarkan yang didaftarkan oleh pasukan kepada Malaysian Football League)


Lee Zii Jia Naik Pangkat, Dilantik Sebagai Duta LG Electronics Malaysia

Jaguh badminton perseorangan lelaki tanah air, Lee Zii Jia kini bergelar Duta Jenama LG Electronics Malaysia – pengeluar alatan rumah terkemuka.

Pengumuman rasmi mengenai pemain yang menghuni ranking keempat dunia terbabit sebagai duta hadir menerusi satu majlis yang berlangsung di Le Meridien Petaling Jaya pada hari ini.

Untuk makluman, ini merupakan lanjutan daripada perlantikan Zii Jia sebagai Duta LG PuriCare pada tahun 2021 lalu kepada mewakili imej jenama LG secara menyeluruh.

Kerjasama semasa ini akan meneruskan program duta sebelum ini disamping memperluaskannya lagi kepada produk Hiburan Rumah, Peralatan Rumah dan lain-lain.

LG berhasrat kolaborasi dengan Zii Jia dapat meningkatkan kesedaran cara hidup berkualiti tinggi dengan slogan “Live Smarter, Go Higher”.

Difahamkan sokongan LG ini berterusan sehingga temasya Sukan Olimpik Paris 2024.


Ranking BWF: Kedudukan ‘Patatimo Boys’ Naik Mencanak – Kini Di Tangga Ke-78 Dunia

Kejayaan beregu lelaki muda negara, Wan Arif Junaidi dan Muhammad Haikal Nazri mara ke pentas akhir saingan Orleans Masters 2022 menghadiahkan mereka kenaikan ranking sebanyak 25 anak tangga pada hari ini.

Berdasarkan kemaskini terbaru oleh Persekutuan Badminton Dunia (BWF), beregu yang mendapat julukan ‘Patatimo Boys’ diletakkan sebagai penghuni ranking ke-78 dunia untuk minggu ke-10 ini.

Untuk makluman semua, Arif dan Haikal yang merupakan kelahiran Terengganu dan Kelantan masing-masing ini menduduki ranking ke-103 dunia pada minggu lalu.

Baca: Beregu Kidal ‘Patatimo Boys’ Sasar Pecah Masuk Kelompok 50 Terbaik Dunia Tahun Ini

Walaupun mara ke pentas akhir, sedikit kerugian terpaksa ditanggung oleh Arif-Haikal kerana terlepas peluang untuk beraksi pada perlawanan tersebut. Selain itu, mereka juga terlepas peluang untuk merangkul kejuaraan saingan berstatus Jelajah Super 100 BWF.

Ianya gara-gara salah seorang daripada beregu ini iaitu Haikal disahkan dijangkiti Covid-19 sebelum perlawanan berlangsung.

Sementara itu, sepasang lagi beregu lelaki muda negara, Chang Yee Jun dan Yap Roy King yang turut mengambil bahagian dalam saingan Orleans Masters juga merekodkan peningkatan yang memberangsangkan.

Sebanyak 42 anak tangga berhasil dilangkau oleh Yee Jun-Roy King menjadikan mereka menghuni tangga ke-155 dunia, pada minggu ini.

Manakala untuk beregu lelaki utama negara yang lain tidak merekodkan sebarang perubahan. Aaron Chia dan Soh Wooi Yik kekal di tangga kelapan dunia diikuti oleh Ong Yew Sin dan Teo Ee Yi di tangga ke-11.

Di tangga ke-16 adalah Goh Sze Fei dan Nur Izzuddin serta di tangga ke-44 pula adalah Man Wei Chong dan Tee Kai Wun.

Sertai pertandingan Komen & Menang di portal Sukanz bersempena saingan Terbuka Korea 2022 dan anda berpeluang untuk memenangi kredit e-wallet bernilai RM50.

Langkah-langkah mudah untuk menyertai pertandingan ini:

1. Log masuk atau daftarkan diri anda di portal Sukanz.

2. Tinggalkan komen di ruangan komen di bawah sepanjang berlangsungnya saingan Terbuka Korea 2022 – bermula dari 5 hingga 10 April.

3. Tiga tukang komen paling bertuah akan dipilih dan dihubungi untuk diberikan hadiah berupa kredit e-wallet bernilai RM50 setiap seorang setelah tamatnya saingan Terbuka Korea kelak.

Featured Image: Badminton Association of Malaysia


Haaland Atasi Rekod Salah & Van Nistelrooy – Jaring 45 Gol Semusim

Erling Haaland terus menggegar arena bola sepak eropah apabila menjaringkan gol ke-45 pada musim ini. Hal ini sekaligus memecahkan rekod jaringan terbanyak merentasi pelbagai kejohanan oleh pemain Liga Perdana Inggeris dalam tempoh semusim.

Penyerang sensasi Manchester City itu telah mengatasi rekod 44 gol yang dipegang Ruud Van Nistelrooy dan Mohamed Salah pada musim 2002/03 dan 2017/18 masing-masing.

Lebih menakjubkan, hanya 39 perlawanan sahaja diperlukan Haaland untuk memecahkan rekod dua pemain tersebut. Sebagai perbandingan, Van Nistelrooy dan Salah memerlukan 52 perlawanan untuk mencapai angka 44 jaringan sebelum ini.

.@ErlingHaaland sets a new record for goals scored by a @premierleague player in all competitions! ✨ pic.twitter.com/AHiRhRzbJL

— Manchester City (@ManCity) April 11, 2023

Jaringan ke-45 peribadinya terhasil menerusi gol ketiga The Citizen dalam aksi menentang Bayern Munich pada suku akhir pertama Liga Juara-Juara UEFA yang menyaksikan mereka menang 3-0.

Untuk pengetahuan umum, nama penyerang Norway itu mula disebut-sebut selepas meledak 9 gol menentang Honduras yang menyaksikan mereka menang 12-0 dalam aksi Piala Dunia Bawah 20 Tahun (B-20).

Sementara itu, kehadiran Haaland di England terus mencuri perhatian dengan jumlah jaringannya yang kerap memecahkan rekod liga serta kelab pada usia 23 tahun.

Anak kepada Alfie Haaland itu muncul pemain pertama yang menjaringkan 9 gol daripada 5 penampilan pertamanya dalam saingan Liga Perdana Inggeris 2023/24.

Selain itu, Haaland turut menjaringkan hatrik tiga kali berturut-turut di laman sendiri, Stadium Etihad serta menjadi penjaring terbanyak kelab dalam tempoh semusim mengatasi rekod berusia 94 tahun milik Tommy Johnson (39 gol).

Featured Image: Manchester City FC


Mourinho Korbankan Piala Carabao Kerana Liga Europa Beri Lebih Banyak Duit

Pengendali Tottenham Hotspur, Jose Mourinho mengangkat bendera putih untuk bersaing dalam kempen Piala Carabao kerana jadual yang terlalu padat.

Disamping itu, pengurus berbangsa Portugal ini mahu memberikan tumpuan kepada melayakkan diri ke peringkat kumpulan Liga Europa kerana memberikan lebih banyak pulangan kewangan.

Ketika ini, skuad berpangkalan di utara London itu terpaksa mengharungi jadual padat iaitu menempuh lima perlawanan dalam masa 11 hari.

Mereka baru sahaja melayan kunjungan Newcastle United pada hari ahad lalu untuk saingan Liga Perdana Inggeris (EPL).

Round Four starts here!#EFL | #CarabaoCup pic.twitter.com/ANQWrmq6Pc

Dan awal pagi nanti, Spurs bakal menentang Chelsea pada pusingan ke-4 Piala Carabao. Mourinho awal-awal lagi membuat perancangan untuk melakukan penggiliran pemain.

Beliau melakukan hal tersebut kerana ingin ‘menyimpan’ pasukan utamanya untuk mengharungi saingan kelayakan Liga Europa bertemu Maccabi Haifa pada awal pagi jumaat ini.

“Saya mahu bersaing dalam kancah Piala Carabao tetapi saya fikir (Spurs) tak mampu. Peringkat kumpulan Liga Europa beri kami lebih banyak duit, untuk kelab seperti kami, itu lebih penting.” katanya dipetik daripada Daily Mail.

⚽ #UEL play-off fixtures…Will your team reach the group stage? ℹ All games are single-leg ties to be played on 1st October

Mourinho turut menafikan beberapa pandangan yang mengatakan Spurs mempunyai peluang mencatatkan kemenangan ke atas Chelsea pada awal pagi nanti.

“Kamu bergurau ke serius? Chelsea bermain sabtu (lepas), mereka (berehat) pada hari ahad dan isnin. Kemudiannya mereka bermain pada hari selasa (awal pagi rabu waktu Malaysia) dan bermain pula pada hujung minggu (ini).

“Dengan skuad hebat (mereka), jika pengurusnya tidak mahu melakukan penggiliran pemain, dia boleh mainkan pemain-pemain (utama) yang dia mahukan.” ujar Mourinho.


“Awak Kawan Messi, Cuba Telefon Dia Ajak Sertai Man City” – Pinta Peminat Cilik, Braydon Kepada Pep

Empat tahun lalu, seorang peminat cilik Manchester City, Braydon Bent berpeluang untuk duduk bersembang bersama pengendali The Cityzens, Pep Guardiola.

Pada ketika itu, Braydon baru sahaja berusia tujuh tahun namun amat petah berkata-kata. Minatnya terhadap pasukan Man City itu bukan kepalang lagi dan menyebabkannya dikenali ramai peminat bola sepak di Kota Manchester.

Oleh demikian, Man City telah membuat kejutan yang istimewa buatnya. Mereka bercadang untuk menemukannya bersama pengurus baharu The Cityzens yang baharu dilantik, Pep Guardiola dalam rancangan Pep’s Taxi.

Setelah masuk ke dalam teksi yang dipandu oleh Chappy, seorang penyampai Man City, Brandon seakan-akan tidak percaya dapat bertemu empat mata bersama pengurus idolanya yang pernah mengurus FC Barcelona dan Bayern Munich.

Banyak topik yang dibincangkan oleh mereka berdua. Antara yang paling menarik adalah Braydon meminta Guardiola untuk mendapatkan penyerang terbaik dunia, Lionel Messi.

If Lionel Messi ends up joining @ManCity then this kid should get the assist for it 😂👏 pic.twitter.com/7cit7Jc5PS

“Saya tahu awak merupakan kawan kepada Messi, mungkin awak boleh telefon dia dan lihat jika dia ingin menyertai kita (Man City) dan bergembira (di sini).” ujar Brayden kepada Pep.

“Sangat menarik tu! Tetapi ianya mungkin sedikit sukar (untuk menandatangani Messi),” Pep menjelaskan kembali kepada Brayden.

Seperti kita sedia maklum, Man City tidak berhasil mendapatkan khidmat Messi ketika itu. Bagaimanapun, hajat Braydon untuk melihat kelibat Messi menyarung jersi Sky Blue di Stadium Etihad mungkin bakal menjadi kenyataan.

Messi yang merupakan pemenang Ballon d’Or sebanyak enam kali hangat dikaitkan dengan perpindahan ke Manchester City. Diberitakan mereka kedua-dua mereka telah mengadakan perbincangan melalui telefon.

Braydon pastinya menjadi kanak-kanak yang paling gembira di dunia sekiranya perpindahan Messi ke Man City direalisasikan kali ini.

Anda boleh menonton video penuh perbualan di antara Brayden dan Pep Guardiola pada pautan di bawah:


Piala Asia B-23: Qatar Tuan Rumah Edisi 2024 – Turut Berperanan Sebagai Kelayakan Sukan Olimpik

Selepas menganjurkan kejohanan Piala Dunia 2022, Qatar sekali lagi menjadi tumpuan peminat bola sepak terutamanya bagi benua asia apabila dipilih sebagai tuan rumah kejohanan bawah umur, Piala Asia Bawah 23 Tahun (B-23) pada tahun 2024 kelak.

Perkara tersebut hadir selepas Jawatankuasa Pertandingan Konfederasi Bola Sepak Asia (AFC) yang dipengerusikan oleh Dr. Tran Quoc Tuan di Kuala Lumpur, pada minggu lalu.

Qatar menjadi pilihan berbanding empat pembida lain iaitu Iran, Arab Saudi, Emiriah Arab Bersatu (UAE) dan Uzbekistan selepas proses penilaian bidaan menyeluruh termasuk penilaian risiko terhadap petunjuk kemampuan menganjurkannya seperti yang digariskan.

🇶🇦 Qatar will be the hosts for 2024 #AFCU23!https://t.co/kLutk4I0kI

— #ACFutsal2022 (@afcasiancup) September 30, 2022

Pada masa yang sama, kejohanan yang berlangsung di Qatar ini akan turut berperanan sebagai kelayakan ke temasya Sukan Olimpik 2024 Paris. Untuk makluman semua, asia diberikan 3.5 slot ke temasya berkenaan bagi acara bola sepak.

Ini bermakna juara, naib juara serta pemenang tempat ketiga akan mara secara automatik ke Sukan Olimpik 2024 Paris. Manakala pasukan di tempat keempat pula akan layak ke perlawanan play-off menentang satu wakil daripada Konfederasi Bola Sepak Afrika (CAF).

Untuk makluman, kejohanan ini akan menjadi salah satu daripada keutamaan buat barisan kejurulatihan baharu skuad B-23 negara yang diketuai E. Elavarasan selain Sukan SEA 2023 Phnom Penh dan Sukan Asia 2022 Hangzhou (2023).


Harry Kane Menyamai Rekod Jaringan Terbanyak Wayne Rooney Bersama England

Biarpun tersingkir daripada saingan Piala Dunia selepas tumpas kepada Perancis, penyerang skuad kebangsaan England, Harry Kane pulang dengan satu rekod peribadi yang baharu dalam kariernya.

Dalam perlawanan menentang skuad Les Bleus pada peringkat suku akhir itu, Kane menyumbang satu gol buat England menerusi sepakan penalti pada babak kedua atau lebih spesifiknya pada minit 54’.

Untuk makluman semua, jaringan itu merupakan yang ke-53 direkodkannya buat England sejak melakukan debut pada penghujung Mac 2015.

Level on 53 goals for the #ThreeLions!@HKane 🤝 @WayneRooney pic.twitter.com/GErwW5kmMz

— England (@England) December 10, 2022

Dan jumlah itu menyamai rekod jaringan oleh bekas penyerang England, Wayne Rooney merangkap penjaring terbanyak sepanjang zaman skuad Three Lions.

Dalam perlawanan itu juga, Kane berpeluang untuk memintas rekod jaringan Rooney apabila England dihadiahkan sepakan penalti pada minit 81’ ekoran Mason Mount dijatuhkan di dalam kotak.

Bagaimanapun, peluang itu hangus sama sekali dimana Kane gagal menyempurnakannya setelah bola rembatannya melewati palang gol.

Situasi itu juga menyebabkan England tidak dapat mengikat Perancis dengan skor 2-2 sekaligus menyaksikan mereka tersingkir daripada saingan Piala Dunia kali ini.

Featured Image: FIFA World Cup


Kejohanan Olahraga Para Dunia: Latif Romly Tambah Koleksi Emas Acara Lompat Jauh T20

Jaguh lompat jauh para negara, Datuk Abdul Latif Romly menambah satu lagi koleksi kilauan pingat emas daripada Kejohanan Olahraga Para Dunia dalam kariernya.

Koleksi tersebut bertambah setelah atlet berusia 26 tahun ini memenangi acara lompat jauh kategori T20 (kecacatan intelektual) di kejohanan yang berlangsung di Stadium Charlety, Paris, semalam.

Latif muncul pemenang bagi acara itu apabila melakukan lompatan terbaiknya pada percubaan kedua dengan jarak sejauh 7.40 meter (m) – rekod kejohanan – yang mana tidak mampu diatasi oleh atlet-atlet lain.

A post shared by Majlis Sukan Negara Malaysia (@msn_malaysia_official)

Pencabar terdekatnya, Noah Vucsics dari Kanada hanya merekodkan lompatan terbaik sejauh 7.35m sekaligus terpaksa berpuas hati membawa pulang pingat perak.

Sementara itu, pingat gangsa pula menjadi milik atlet Greece, Athanasios Prodromou dengan rekod lompatan terbaik sejauh 7.12m.

Pencapaian Latif pada kali ini mengulangi kejayaannya merangkul emas ketika menyertai Kejohanan Olaraga Para Dunia di Qatar (2015) dan London (2017).

Manakala edisi Dubai (2019) pula menyaksikan Latif terpaksa berpuas hati membawa pulang pingat perak.

Sebagai tambahan, Latif juga merupakan pemegang rekod dunia dalam acara ini dengan lompatan sejauh 7.64m dilakukannya ketika memenangi pingat emas di temasya Sukan Para Asia 2018.


Terbuka Denmark: Soon Huat-Shevon ‘Pecah Telur’ Bertemu Yuta-Arisa, Berjaya Mara Ke Separuh Akhir

Gandingan campuran bebas (independent) negara, Goh Soon Huat dan Shevon Jemie Lai belum pernah merekodkan sebarang kemenangan ke atas pasangan Jepun, Yuta Watanabe dan Arisa Higashino dalam karier mereka.

Bagaimanapun, perkara tersebut berubah pada malam ini apabila Soon Huat-Shevon yang menghuni ranking ke-13 dunia berjaya ‘memecahkan telur’ tersebut dengan merekodkan kemenangan sulung ketika bertemu di peringkat suku akhir Terbuka Denmark, hari ini.

Lebih menarik, Soon Huat-Shevon berhasil merekodkan kemenangan secara “straight set” dalam pertarungan tersebut yang menyaksikan ianya berkesudahan dengan skor 21-18 dan 21-14 dalam tempoh 34 minirt permainan.

Denmark Open 2022 presented by VICTORXD – Quarter final          🇲🇾Soon Huat GOH🏅21 21 🇲🇾Shevon Jemie LAI🏅18 14 🇯🇵Yuta WATANABE          🇯🇵Arisa HIGASHINO

🕗 in 34 minutes https://t.co/13S9GMC5Xg

— BWFScore (@BWFScore) October 21, 2022

Untuk pengetahuan semua, ini merupakan pertemuan kelima melibatkan kedua-dua pasangan di pentas antarabangsa.

Keputusan itu sekaligus menyingkirkan naib juara Kejohanan Dunia BWF dan pemenangan Kejohanan Badminton Terbuka Seluruh England ini daripada saingan berstatus Jelajah Dunia Super 750 BWF ini.

Manakala Soon Huat-Shevon pula dapat meraih tiket ke peringkat separuh akhir.

Sementara itu, di peringkat tersebut, mereka akan menantikan cabaran seterusnya samada daripada beregu Perancis, Thom Gicquel-Delphine Delrue atau beregu No.3 dunia, Zheng Si Wei dan Huang Ya Qiong merangkap juara Kejohanan Dunia BWF 2022.


FINA Tak Benarkan Atlet Transgender Bertanding Dalam Kategori Wanita

Badan induk sukan renang dunia, Persekutuan Renang Antarabangsa (FINA) membuat keputusan untuk tidak membenarkan lagi atlet transgender untuk mengambil bahagian dalam kategori wanita bagi saingan elit bermula 20 Jun 2022.

Menurut siaran media oleh badan induk terbabit, polisi tersebut mendapat undian 71.5% ahli gabungan FINA dalam Mesyuarat Agung Luar Biasa (EGM) 2022 yang berlangsung di Budapest, Ahad lalu.

Ahli-ahli gabungan membuat keputusan itu selepas mendengar ucapan daripada wakil kumpulan yang membuat kajian mengenai polisi baharu ini.

FINA announces new policy on gender inclusion 👇https://t.co/tOcoTKz8WK

— FINA (@fina1908) June 19, 2022

Untuk makluman, kumpulan ini terdiri daripada tiga kumpulan pakar – kumpulan atlet, kumpulan sains dan perubatan serta kumpulan undang-undang dan hak asasi manusia.

Sementara itu, FINA memaklumkan akan membangunkan satu cadangan polisi baharu – kategori terbuka – yang membolehkan atlet transgender mengambil bahagian dalam saingan anjuran FINA.

Sebuah kumpulan pakar akan ditubuhkan oleh FINA untuk mencari cara yang paling efektif untuk mengadakan “kategori terbuka baharu” ini dalam tempoh enam bulan berikutnya.


Paul Pogba Pilih Tidak Sertai Kelab ‘Rival’ Setempat Manchester City

Pemain tengah Perancis, Paul Pogba yang akan tamat kontraknya bersama Manchester United pada musim panas ini memilih untuk tidak menyertai kelab seteru setempat iaitu Manchester City.

Perkara tersebut didedahkan oleh The Athletic dimana pemain berusia 29 tahun itu telah menerima tawaran daripada juara Liga Perdana Inggeris (EPL) sebanyak lima kali itu. Namun begitu, wakil kepada Pogba telah memberitahu kepada Manchester City, Pogba mahu meneruskan kariernya bersama kelab lain.

🚨 EXCL: Paul Pogba will not be joining Man City. 29yo seriously considered offer but opted against + his camp have told #MCFC. Favours whole package at another club: #Juve, #PSG, #RMFC currently main contenders – no final decision yet @TheAthleticUK #MUFC https://t.co/tx8kUxjLkF

— David Ornstein (@David_Ornstein) May 9, 2022

Dipetik daripada laporan yang sama, antara hala tujunya selepas daripada ini adalah Juventus, Paris Saint-Germain (PSG) dan Real Madrid. Buat masa ini, tiada sebarang keputusan akhir telah dibuat oleh Pogba.

Minggu lalu, terdapat laporan skuad The Cityzen bimbingan Pep Guardiola mempertimbangkan untuk menandatangani Pogba yang bakal bergelar ejen bebas dalam masa beberapa minggu lagi.

Pogba menjadi calon Guardiola untuk memperkuatkan Manchester City bagi menggantikan Fernandinho yang mahu meninggalkan pasukan apabila tamatnya musim ini.


ACL, Piala AFC Ikut Kalendar Eropah Bermula 2023-24 & Kuota Import Menjadi 5+1

Badan induk bola sepak benua asia, Konfederasi Bola Sepak Asia (AFC) mengumumkan dua perubahan besar terhadap saingan bola sepak anjurannya serta polisi melibatkan pemain asing atau import di dalam pasukan.

Menerusi satu kenyataan rasmi pada hari ini, AFC memaklumkan kalendar saingan Liga Juara-Juara AFC (ACL) dan Piala AFC akan dimainkan bermula musim luruh (sekitar September) dan tamat pada musim bunga (sekitar Mei) persis yang diamalkan Kesatuan Persatuan Bola Sepak Eropah (UEFA).

Difahamkan, AFC melakukan perubahan ini supaya kelab-kelab di benua asia mendapat manfaat dan meningkatkan peluang untuk menandatangani pemain dan jurulatih yang berkualiti hasil daripada tempoh jendela perpindahan yang sama dengan yang diamalkan di benua eropah.

AFC Executive Committee approves dynamic enhancements to AFC Club Competitions!✅ #ACL & #AFCCup will be played in Autumn-Spring from 2023-24 season✅ 5⃣+1⃣ foreign players quota✅ No more zoning principles for #AFCU17, #AFCU20, #AFCU23 Qualifiershttps://t.co/Mq9fP0Skgf

Untuk makluman semua, perubahan terhadap kedua-dua kejohanan peringkat benua asia ini akan bermula pada musim 2023-24 kelak.

Dalam kenyataan yang sama, AFC turut memaklumkan perubahan terhadap polisi melibatkan kuota pemain asing atau import untuk sesebuah pasukan. Bermula musim 2023-24 kelak, kuota pemain import untuk beraksi di kejohanan anjuran AFC ditingkatkan menjadi 5+1 (lima pemain warganegara bebas dan seorang pemain benua asia).

Sebelum ini, AFC mengguna pakai polisi kuota 3+1 dimana tiga pemain adalah berwarganegara bebas sementara seorang lagi adalah dari benua asia.

Sementara itu, setiap pasukan dibenarkan untuk mendaftarkan sebanyak 35 pemain berbanding 30 bermula saingan musim ini.


Tips Minit-Minit Akhir GW2 – Kenapa Anda Mesti Beli Aubameyang?

Premier League bakal memasuki minggu kedua – Gameweek 2.

Antara soalan yang masih bermain di minda adalah siapakah yang sepatutnya dibawa masuk ke dalam pasukan Fantasy Premier League (FPL) milik kita semua?

Buntu memikirkan pilihan pemain anda menjelang Gameweek 2? Berikut adalah cadangan-cadangan kami:

Bernd Leno – Arsenal (vs West Ham)

Arsenal beraksi dengan baik dalam perlawanan pertama, dan dengan West Ham tidak pernah menang sebarang derbi London di tempat lawan di bawah kendalian David Moyes, mengapa tidak untuk ‘clean sheet’ kedua mereka musim ini?

Alternatif lain: Emiliano Martinez (Aston Villa, 4.5 juta)

Lucas Digne – Everton (vs WBA)

Harganya agak tinggi jika dibandingkan dengan pertahanan lain, namun tahukah anda, sejak awal musim lalu, tiada pemain yang telah mencipta lebih banyak bantuan gol untuk Everton berbanding Digne (8 bantuan gol) termasuk bantuan gol ketika Everton menewaskan Tottenham minggu lalu.

Luke Ayling – Leeds (vs Fulham)

Beliau mungkin tidak memberikan sebarang mata dalam perlawanan lalu, tetapi dengan Fulham dilihat tumpul di bahagian serangan, Leeds sepatutnya memenangi perlawanan ini.

Leeds juga dilihat gemar menggunakan serangan melalui overlap dari bek sisi, jadi Ayling mungkin dapat memberikan sesuatu dalam perlawanan kali ini.

Alternatif lain: James Justin (Leicester, 4.6 juta)

Pierre-Emerick Aubameyang – Arsenal (vs West Ham)

Aubameyang telah terlibat secara langsung dalam 15 gol daripada 16 penampilan terakhir beliau dalam derbi London.

Dengan beliau turut menjaringkan satu gol dalam perlawanan lalu, West Ham boleh menjadi mangsa beliau yang seterusnya.

Bruno Fernandes – Man United (vs Crystal Palace)

Baru sahaja dipilih sebagai Pemain Terbaik Tahunan oleh kelabnya, Fernandes telah terlibat dalam 20 peratus daripada gol-gol United dalam semua kejohanan sejak beliau tiba pada Januari.

Alternatif lain: Mohamed Salah (Liverpool, 12.0 juta)

Callum Wilson – Newcastle (vs Brighton)

Anda mungkin tidak mahu melepaskan peluang membeli C. Wilson. Dengan harga di bawah £7 juta, beliau boleh mengulangi rekod Les Ferdinand dengan berjaya menjaringkan gol dalam dua penampilan pertamanya bersama Newcastle.

Anthony Martial – Man United (vs Crystal Palace)

17 gol dan 9 bantuan gol dalam Premier League musim lalu, momentum ini boleh dibawa Martial ke dalam perlawanan pertama Man United dalam liga musim ini.

Selamat maju jaya buat semua pemain FPL pada minggu ini!


MotoGP Lebih Meriah Tanpa Marc Marquez

Saingan MotoGP 2020 dilihat lebih meriah tanpa kehadiran juara bertahan dunia, Marc Marquez yang terpaksa berehat selama sebulan selepas menjalani pembedahan lengannya.

Marquez terpaksa melupakan impian untuk meraih kejuaraan dunia ke-9 pada saingan MotoGP musim ini selepas terlibat dalam satu kemalangan semasa perlumbaan pertama, GP Spanish.

Kemalangan itu menyebabkan Marquez mengalami keretakan di humerus kanannya. Berdasarkan makluman, pelumba berusia 27 tahun itu akan kembali ke saingan MotoGP seawal-awalnya hujung september kelak iaitu pada perlumbaan Catalan GP.

Caer está permitido, levantarse es una obligación 💪🏼Gracias a [email protected] por los mensajes de apoyo!Falling is allowed, getting up is an obligation 💪🏼Thank you all for the messages of support!#MM93 pic.twitter.com/dwVrbJT0nS

— Marc Márquez (@marcmarquez93) August 5, 2020

Pemerhati MotoGP, Carlo Pernat merasakan saingan motorsikal kelas premier akan menjadi lebih meriah dengan ketidakhadiran Marquez. Ia juga akan membuka peluang kepada pelumba-pelumba lain untuk memenangi perlumbaan.

“Tiada lagi (pelumba) fenomena, sepertimana Marquez berada di atas trek. Apabila (pelumba) fenomena tiada, semua (persaingan) akan menjadi terbuka, dan tiada lagi primadona.”

“Kita dapat menjangkakan pelumba berlainan (daripada biasa) menaiki podium, Marc telah menaikkan standard.” kata Pernat seperti dipetik daripada GPOne.

Apa yang diperkatakan oleh Pernat itu terbukti benar semasa perlumbaan ke-3 MotoGP di GP Czech pada ahad lalu.

Dalam perlumbaan tersebut, pelumba Red Bull KTM Factory Racing, Brad Binder mengejutkan seluruh peminat sukan permotoran apabila muncul juara buat pertama kali sejak dinaikkan pangkat daripada Moto2 kepada MotoGP, musim ini.

Sebelum itu, pelumba muda daripada pasukan Petronas Yamaha SRT, Fabio Quartararo telah memenangi dua siri perlumbaan awal MotoGP iaitu GP Spanish dan GP Andalusia.


Olimpik 2020: Regu Wanita No.1 Dunia Bangkit Tundukkan Mei Kuan-Meng Yean

Setelah tumpas pada perlawanan pembukaan, regu wanita negara sekali lagi gagal mendapatkan kemenangan pada perlawanan kedua dalam bagi acara beregu badminton wanita pada temasya Sukan Olimpik Tokyo 2020, hari ini.

Segalanya bermula dengan baik buat pasangan wanita negara, Chow Mei Kuan dan Lee Meng Yean dengan memenangi set pertama dengan keputusan 21-17.

Namun, lawan mereka, yang merupakan regu wanita No.1 dunia, Sayaka Hirota dan Yuki Fukushima berjaya bangkit memenangi dua set yang berikutnya.

Walaupun diberikan tentangan yang sengit daripada Mei Kuan dan Meng Yean (ranking ke-11 dunia) gandingan Jepun ini tetap berhasil menamatkan set kedua dan ketiga masing-masing dengan keputusan 21-15 dan 21-8.

You've tried your best, Mei Kuan and Meng Yean! 🙏🇲🇾Nasib mereka bergantung dengan perlawanan Greysia Polii-Apriyani Rahayu 🇮🇩 menentang Chloe Birch-Lauren Smith 🇬🇧 esok.Andai pasangan Britain menang, Mei Kuan-Meng Yean masih berpeluang ke suku akhir.Bangkit Malaysia!

Untuk makluman, nasib mereka ke saingan kalah mati akan bergantung kepada keputusan perlawanan antara pasangan wanita Indonesia dan Great Britain, pada hari esok.

Sekiranya pasangan Britain menang, Mei Kuan dan Meng Yean berpeluang untuk menempah tempat ke saingan kalah mati, dengan syarat memenangi perlawanan ketiga.

Perlawanan seterusnya, mereka akan bertemu pasangan Britain iaitu Chloe Birch dan Lauren Smith.


Nenad Bacina Kemudi KL City, Bojan Hodak Sertai Persib Bandung

Bekas penolong jurulatih Kuala Lumpur City FC (KL City), Nenad Bacina kini kembali ke pangkuan skuad berpangkalan di ibu kota tanah air sebagai ketua jurulatih mereka.

Kehadiran semula jurulatih dari Croatia yang berusia 51 tahun ini adalah untuk mengisi kekosongan yang ditinggalkan oleh Bojan Hodak secara mengejut pada hari ini.

Perkembangan tersebut disampaikan sendiri oleh Presiden Persatuan Bola Sepak Kuala Lumpur (KLFA), Khalid Samad dan turut dihadiri Ketua Pegawai Eksekutif (CEO) KL City FC dalam satu sidang media pada pagi ini.

“Sidang media pada pagi ini adalah untuk mengumumkan bahawa kita punya head coach (ketua jurulatih), saudara Bojan Hodak akan berpindah ke kelab yang lain dan negara yang lain.

“Ini merupakan satu perpisahan yang amat menyedihkan tetapi pada masa yang sama kita sangat berterima kasih kerana pada asalnya dia hanya menandatangani kontrak untuk bersama kita selama hanya setahun,

“Tetapi setelah kita dapati bahawa kita ada sinerginya, dapat bekerjasama dengan baik maka dia telah bersama dengan kita selama (hampir) tiga tahun,” umumnya Khalid dalam sidang media di Kompleks Sukan PKNS.

A post shared by PERSIB (@persib)

Susulan daripada pengumuman ini, destinasi Bojan diketahui apabila kelab yang berpangkalan di negara jiran tetangga iaitu Persib Bandung mengumumkan secara rasmi mendapatkan khidmat jurulatih yang juga kelahiran Croatia ini.

Skuad berjulukan Maung Bandung ini mengikat khidmat Bojan bagi menggantikan kekosongan yang ditinggalkan oleh ketua jurulatih sebelum ini, Luis Mila.

Sebagai rekod, selama bersama KL City, Bojan telah membimbing skuad berjulukan The City Boys ini muncul juara Piala Malaysia 2021 serta mara ke perlawanan akhir Piala AFC 2022 dan Piala FA 2023.

Sementara itu, Nenad pula akan bergelar ketua jurulatih buat kali ketiga dalam kancah bola sepak Malaysia selepas mengemudi Johor Darul Ta’zim II (JDT II) dan Pulau Pinang pada tahun 2015 dan 2016 masing-masing.

Selebihnya, peranan Nenad banyak berkisar sebagai penolong jurulatih kepada Bojan di beberapa buah pasukan seperti Johor Darul Ta’zim (JDT), skuad kebangsaan bawah 19 tahun (Malaysia B-19) dan terakhir KL City.

Untuk pengetahuan semua, Nenad meninggalkan KL City pada penghujung 2022 untuk menyertai kelab berpangkalan di Arab Saudi, Al Faiha sebagai Pengarah Akademi.

Featured Image: KL City FC


MOTM Menentang JDT, Muhammad Jadi Milik Kuala Lumpur City

Pertahanan tengah yang dinobatkan sebagai pemain terbaik ‘Man of The Match’ (MOTM) ketika menentang Johor Darul Ta’zim (JDT) di Stadium Sultan Ibrahim dalam saingan Liga Super musim lalu disahkan menjadi milik Kuala Lumpur City FC (KL City).

Pemain tersebut ialah Muhammad Mohd Faudzi atau lebih dikenali sebagai Amad, bakal menginjak usia 26 tahun, diumumkan menjadi pemain skuad ibu kota menerusi satu makluman rasmi di pelbagai platform media sosial pasukan berkenaan, Jumaat lalu.

From the East, Muhammad Faudzi is a #CityBoyThe center back who admires Shukor Adan is in good hands.#KLCityFC #PrideofKL #morethanaclub pic.twitter.com/MGb2WIckxs

Persembahan Amad ketika menentang skuad Harimau Selatan pada tahun lalu menjadi momen yang mengangkat namanya meniti dibibir-bibir peminat bola sepak tempatan.

Manakan tidaknya, aksi Amad dalam perlawanan tersebut berhasil mengekang penyerang-penyerang JDT daripada menjaringkan sebarang gol sekaligus membantu Terengganu meraih kemenangan 1-0 di gelanggang keramat milik JDT itu.

Untuk makluman semua, Amad yang mengidolakan pertahanan yang kini menjadi staf kejurulatihan KL City, Shukor Adan merekodkan 13 penampilan dengan 916 minit masa permainan sepanjang musim lalu.

Sebagai tambahan, selain diangkat sebagai MOTM ketika menentang JDT, Amad turut dipilih sebagai MOTM kelabnya ketika menentang Kedah Darul Aman FC (Kedah) di Stadium Sultan Mizan Zainal Abidin (SSMZA) ketika aksi ke-19 Liga Super.

Featured Image: JOHOR Southern Tigers


Penang Ambil Semula Bekas Pemain Import UiTM FC, Ousmane Fane

Pemain import yang pernah beraksi bersama UiTM FC pada musim 2020 dan 2021 akan kembali mewarnai semula saingan Liga Malaysia 2023.

Ini selepas pasukan yang berpangkalan di utara semenanjung tanah air, Penang FC mengumumkan menandatangani khidmat pemain tengah bertahan, Ousmane Fane.

Pemain berusia 30 tahun kelahiran Perancis ini juga menjadi pemain import terakhir yang diikat oleh skuad berjulukan Harimau Kumbang pada jendela perpindahan kali ini.

Bagaimanapun, Penang yang mendapat bimbingan sementara Manzoor Azwira ini tidak mendedahkan tempoh kontrak yang ditandatangani oleh Ousmane bersamanya.

A post shared by Penang FC (@officialpenangfc)

Sebelum ini, Ousmane beraksi bersama Morecambe FC yang berpangkalan di Lancashire, England dan bersaing dalam divisyen ketiga negara tersebut iaitu League One.

Untuk makluman, Ousmane merupakan antara tonggak yang membantu UiTM FC kendalian Frank Bernhardt pada ketika itu menamatkan saingan Liga Super yang disertai mereka buat julung kalinya di tangga keenam.

Difahamkan, Ousmane merupakan pemain import baharu yang kelapan serta terakhir yang ditandatangani Penang pada jendela perpindahan kali ini.

Terdahulu mereka telah mengumumkan kemasukan tujuh pemain import iaitu Adriano Narcizo, Giovane Gomes (Brazil), Sonny Saad (Lubnan), Curt Dizon (Filipina), Ryu Yamaguchi (Jepun), Zaw Min Tun (Myanmar) dan An Sae Hee (Korea).

Melengkapkan kuota sembilan pemain import pada musim ini ialah Rafael Vitor (Brazil) yang menjadi satu-satunya pemain import musim lalu yang dikekalkan khidmatnya sekaligus bakal menyaksikannya beraksi bersama Penang untuk tahun keempat dalam kariernya.


Legenda Kedah BB7 & Pemegang Ijazah Diperkenalkan Sebagai Pemain Baharu Sabah

Pasukan yang berpangkalan di Timur Malaysia iaitu Kelab Bola Sepak Sabah (Sabah) mengumumkan penyertaan dua pemain baharunya untuk mengharungi saingan Liga Malaysia 2022.

Menerusi makluman di pelbagai platform sosial medianya pada hari ini, Sabah yang dibimbing oleh Datuk Ong Kim Swee mengumumkan secara rasmi kemasukan pemain legenda dan kapten Kedah Darul Aman (Kedah), Baddrol Bakhtiar atau dikenali sebagai BB7.

Walaupun telah menginjak usia 33 tahun, kemampuan Baddrol masih menarik minat Sabah memandangkan pemain ini bukan sahaja masih bertenaga sebagai pemain tengah di atas padang bahkan turut meletakkan dirinya sebagai penjaring tempatan terbanyak untuk saingan Liga Super musim ini.

Tambahan pula, Baddrol yang beraksi selama 16 tahun bersama Kedah menampilkan prestasi memberangsangkan pada musim ini turut menarik minat ketua jurulatih skuad kebangsaan, Tan Cheng Hoe untuk menggunakan khidmatnya pada perlawanan antarabangsa lalu dan kempen Piala AFF kelak.

Sementara itu, Sabah turut mengumumkan menandatangani seorang lagi pemain yang merupakan pemegang ijazah sarjana muda sains sukan iaitu Mohd Afiq Yunus atau dikenali sebagai Apeng.

Berusia 27 tahun dan merupakan anak jati kelahiran negeri Sabah, Apeng juga merupakan seorang pemain tengah. Sebelum ini, karier Apeng banyak bertumpu bersama pasukan amatur seperti Tankur FC dan Kinabalu Jaguar FC.

Featured Image: Kedah Darul Aman FC & Kinabalu Jaguar FC


Roger Federer Tarik Diri Daripada Sukan Olimpik Tokyo 2020

Bintang tenis, Roger Federer mengumumkan terpaksa menarik diri daripada bersaing dalam temasya Sukan Olimpik Tokyo 2020 yang akan membuka tirainya, sembilan hari lagi.

Pemenang Grand Slam sebanyak 20 kali tersebut terpaksa menarik diri kerana kesakitan di bahagian lutut disebabkan oleh kecederaan yang dialaminya tahun lalu.

Kecederaan itu memerlukannya menjalani pembedahan dan menyebabkan Federer tidak dapat menyertai sebarang kejohanan selama 13 bulan iaitu dari Februari 2020 sehingga Mac 2021.

Baru-baru ini, pemain tenis yang bakal menginjak usia 40 tahun menyertai kejohanan Wimbledon 2021. Namun perjalanannya dalam kejohanan tersebut hanya setakat suku akhir apabila ditewaskan oleh pemain Poland, Hubert Huckarz.

“Ketika sesi latihan di gelanggang berumput, saya mengalami sakit di bahagian lutut dan saya terpaksa akur untuk menarik diri daripada Sukan Olimpik Tokyo.” katanya menerusi akaun media sosial peribadinya.

Penarikan ini sekaligus menutup peluang bintang tenis kelahiran Switzerland itu untuk memenangi emas dalam temasya sukan terbesar dunia yang diadakan empat tahun sekali.

Pencapaian terbaik beliau di pentas Olimpik adalah memenangi pingat perak pada tahun 2012. Pingat tersebut diraih selepas gagal mengatasi pemain Great Britain, Andy Murray dalam perlawanan akhir pada temasya Sukan Olimpik di London.


10 Fakta Perlawanan Melibatkan Kuala Lumpur City vs Selangor

Perseteruan Lembah Klang antara Kuala Lumpur City FC (KL City) dan Selangor FC menjadi salah satu pertembungan klasik yang penuh sejarah buat kedua-dua pasukan.

Menjelang perseteruan Lembah Klang yang akan berlangsung di Stadium Bola Sepak Kuala Lumpur, Cheras pada malam nanti, Sukanz tampil menghidangkan 10 fakta perlawanan yang merangkumi rekod semasa pasukan, para pemain serta statistik pertembungan bagi kedua-dua pasukan untuk tatapan pembaca:

Sejak KL City kembali ke kancah Liga Super pada musim 2021, kedua-dua pasukan telah bertemu sebanyak 7 kali dalam saingan domestik dengan 2 kemenangan berpihak kepada The City Boys manakala Selangor pula menang sekali dan selebihnya berakhir dengan keputusan seri.

Perlawanan ini merupakan perlawanan pertama Caion bagi menentang bekas pasukannya, Selangor yang mana dia muncul selaku penjaring terbanyak kelab musim lalu dengan 24 gol dan 2 daripadanya ketika menentang KL City.

Ketika ini, Selangor berada di kedudukan yang lebih baik dalam saingan Liga Super dengan menduduki tangga keempat hasil daripada 3 kemenangan ke atas Kelantan United, Kuching City dan Penang serta terikat menentang Sri Pahang sebelum dibenam juara bertahan, Johor Darul Ta’zim.

KL City pula kurang bernasib baik dalam 4 aksi terakhir mereka dengan mencatatkan 3 keputusan seri dan tewas kepada Johor Darul Ta’zim. Mereka berkelebihan satu perlawanan menentang Negeri Sembilan yang ditunda akibat cuaca buruk.

Aksi terakhir kedua-dua pasukan berakhir dengan keputusan seri 1-1 hasil jaringan Brendan Gan dan Romel Morales di Petaling Jaya manakala bagi perlawanan terakhir kedua-dua pasukan di Cheras, mereka sekali lagi terikat 3-3 dengan Caion menjaringkan dua penalti buat Selangor.

Kevin Ray Mendoza (KL City) merupakan penjaga gol dengan jumlah penyelamatan kedua terbanyak dengan 16 percubaan berjaya diselamatkan setakat ini. Kevin dibezakan sebanyak 2 percubaan dengan penjaga gol Selangor, Khairulazhan Khalid (14).

Biarpun tidak menjaringkan gol, Faisal Halim (Selangor) merupakan salah seorang pemain mengungguli carta bantuan gol terbanyak iaitu 3 ‘assist’ bersama dua lagi pemain, Fernando Forestieri (Johor Darul Ta’zim) dan Jailton Silva (Sabah FC).

Noor Al-Rawabdeh merupakan penjaring terbanyak Selangor dengan 3 jaringan dihasilkan manakala Paulo Josue pula mendahului senarai penjaring KL City menerusi 2 jaringan yang terhasil setakat ini.

Pemain tengah KL City, Kenny Pallraj mendahului carta kutipan kad kuning bersama 7 lagi pemain lain dengan 3 kad kuning telah dikutip setakat ini dan sepatutnya digantung pada perlawanan menentang Negeri Sembilan yang telah ditunda tempohari.

Pungutan 3 mata pada malam ini akan meletakkan Selangor kekal berada dalam kelompok 4 pasukan terbaik liga manakala KL City berpotensi terjerumus ke zon penyingkiran.

Sebaliknya, KL City akan berada di kedudukan pertengahan liga sekiranya menang pada malam ini di Cheras dan Selangor berpotensi untuk turun ke tangga kelima atau keenam liga serta dipintas Sri Pahang mahupun PDRM FC.


Terbuka Taipei: Pang Ron-Ee Wei Mara Ke Separuh Akhir Buat Pertama Kali

Beregu campuran negara, Hoo Pang Ron dan Toh Ee Wei berhasil melangkah ke peringkat separuh akhir buat pertama kali sejak bergandingan bersama bermula Jun lalu.

Langkah kemaraan ke peringkat tersebut direalisasikan dalam saingan Terbuka Taipei 2022 – Jelajah Dunia Super 300 BWF yang sedang disertai mereka pada ketika ini.

Ianya selepas pasangan negara yang menghuni ranking ke-94 dunia ini berjaya menumpaskan pasangan campuran India, Ishaan Bhatnagar dan Tanisha Crasto di Pusingan 16, sebentar tadi.

YONEX Taipei Open 2022XD – Quarter final          🇲🇾Pang Ron HOO🏅21 21 🇲🇾Ee Wei TOH🏅19 12 🇮🇳Ishaan BHATNAGAR          🇮🇳Tanisha CRASTO

🕗 in 33 minutes https://t.co/W4dFWLaPNm

— BWFScore (@BWFScore) July 22, 2022

Dalam pertarungan tersebut, Pang Ron-Ee Wei meraih kemenangan secara “straight set” dengan skor 21-19 dan 21-12 dalam tempoh masa 33 minit permainan yang berlangsung di Gelanggang 2.

Dengan kemenangan ini, Pan Ron-Ee Wei akan berhadapan beregu Hong Kong, Reginald Lee Chun Hei dan Ng Tsz Yau yang berada di ranking ke-71 dunia di peringkat separuh akhir, esok.

Pasangan ini mengesahkan kemaraan selepas berjaya menyingkirkan beregu tuan rumah, Ye Hong-Wei dan Sung Shuo-Yun dengan skor 12-21, 21-13 dan 21-18 di peringkat suku akhir.

Featured Image: Badminton Association of Malaysia


Piala AFF: Malaysia Menang Tipis Ke Atas Myanmar

Malaysia memulakan kempen Piala AFF Mitsubishi Electric 2022 dengan kemenangan tipis dalam Kumpulan B.

Kemenangan itu dilakar dengan menumpaskan Myanmar 1-0 dalam perlawanan sulung yang berlangsung di Stadium Thuwanna, petang tadi.

Penyerang sayap, Faisal Halim menjadi pemain yang menjaringkan gol tunggal perlawanan. Jaringan itu dilakukannya pada minit 52’ permainan.

Safawi Rasid ➡ Faisal Halim ➡🥅 #AFFMitsubishiElectricCup2022 | #BeTheGameChanger | #MYAvMAS pic.twitter.com/11EAnGuPa3

— AFF Mitsubishi Electric Cup (@affmecup) December 21, 2022

Tuan rumah mempunyai peluang untuk menjaringkan gol penyamaan apabila dihadiahkan sepakan penalti pada minit 90+3’.

Namun begitu, penjaga gol negara, Ahmad Syihan berjaya menjadi wira buat skuad Harimau Malaya dengan menyelamatkan sepakan penalti tersebut.

Kedudukan 1-0 itu kekal sehingga pengadil perlawanan dari Jordan, Ahmad Faisal meniupkan wisel menamatkan permainan.

Keputusan ini juga membolehkan Malaysia mengutip tiga mata pertama daripada kejohanan ini.

Perlawanan seterusnya, Malaysia akan bertemu Laos pada 24 Disember (Sabtu) di laman sendiri, Stadium Nasional Bukit Jalil (SNBJ).

Featured Image: Syamil Rosli | PFA Malaysia


Terbuka India: Tze Yong Lakar Kejutan Singkir Pemain Senior Indonesia, T. Sugiarto

Pemain perseorangan muda negara, Ng Tze Yong berhasil melakar kejutan di Pusingan 32 dalam saingan Terbuka India 2022 – kejohanan bertaraf Jelajah Dunia BWF yang pertama disertainya.

Pemain berusia 21 tahun yang menduduki ranking ke-60 dunia ini melakar kejutan dengan menyingkirkan pemain senior Indonesia yang berada di ranking lebih tinggi iaitu ke-28 dunia, Tommy Sugiarto.

Lebih mengejutkan, Sugiarto, berumur 33 tahun, turut diletakkan sebagai pilihan ketujuh untuk memenangi kejohanan ini tumpas dengan keputusan 16-21, 21-14 dan 5-21.

YONEX-SUNRISE India Open 2022MS – Round of 3221 14 21 🇲🇾Tze Yong NG🏅16 21  5  🇮🇩Tommy SUGIARTO🕗 in 61 minutes https://t.co/KmJqkvZSUA

Untuk makluman semua, tiga set pertarungan ini memakan masa sekitar satu jam. Kemenangan yang berpihak kepada Tze Yong ini membolehkannya menerukan kemaraan ke Pusingan 16.

Sebagai rekod, ini merupakan pertemuan pertama melibatkan Tze Yong dan Sugiarto di pentas kejohanan antarabangsa dalam karier masing-masing.

Sementara itu, Tze Yong akan menantikan lawannya di pusingan berikutnya samada pemain India, Priyanshu Rajawat (ranking 134) atau pemain Perancis, Lucas Claerbout (ranking 79).

Featured Image: Badminton Association of Malaysia